Jumlah kes Covid-19 menurun 9.9%

Jumlah kes Covid-19 menurun 9.9% kepada 5,801 kes pada Minggu Epidemiologi ke-21 (ME 21/2023) iaitu bagi tempoh 21 hingga 27 Mei, berbanding 6,439 kes yang dilaporkan pada minggu sebelumnya.
Menteri Kesihatan Dr Zaliha Mustafa berkata kadar kemasukan pesakit Covid-19 termasuk yang disyaki dijangkiti, ke fasiliti kesihatan awam menurun daripada 5.8 kepada 5.3 bagi setiap 100,000 penduduk pada ME 21/2023 berbanding ME 20/2023 iaitu bagi tempoh 14 hingga 20 Mei.
Beliau dalam kenyataan hari ini berkata peratus pengisian katil unit rawatan rapi (ICU) dan peratus pengisian katil bukan kritikal Covid-19 masing-masing menurun sebanyak 4% pada ME 21/2023 berbanding minggu sebelumnya.
“Pada ME 21/2023, sebanyak 113 varian baharu dilaporkan yang terdiri daripada 87 kes varian membimbangkan (VOC) dan 26 varian yang perlu mendapat perhatian (VOI) dan kesemuanya ialah varian Omicron," katanya.
Sehingga kini, beliau berkata jumlah kumulatif bagi kes XBB.1.16 (Arcturus) dan sublineages adalah sebanyak 50 kes yang kesemuanya merupakan kes tempatan.
Zaliha berkata setakat 27 Mei lepas, hanya 50 % atau 16,335,353 penduduk Malaysia telah menerima dos penggalak pertama dan 2.5% atau 823,317 sahaja mendapat dos penggalak kedua.
“Risiko kemasukan ke hospital dan keterukan gejala boleh dikurangkan dengan pengambilan dos penggalak. Sehingga kini, keadaan jangkitan Covid-19 di Malaysia masih terkawal dan perkhidmatan kesihatan di hospital tidak terjejas,” katanya.
Mengenai situasi cuaca panas di Malaysia, Zaliha berkata tiada kes kematian baharu akibat strok haba dilaporkan pada ME 21/2023, yang menjadikan bilangan kumulatif kes kematian akibat strok haba kekal satu kes sahaja iaitu yang dilaporkan pada 25 April lepas.
Jumlah kes kumulatif penyakit berkaitan cuaca panas dari ME 16/2023 hingga ME 21/2023 adalah sebanyak 34 kes melibatkan 20 kes kelesuan haba, sembilan kes kejang haba dan lima kes strok haba.
“Pecahan kes mengikut umur ialah 21 kes dewasa, lapan kes remaja, tiga kes kanak-kanak dan dua kes warga emas. Semua kes lain adalah stabil dan telah discaj,” katanya.
Zaliha menasihati orang ramai agar mengehadkan tempoh berada di kawasan panas terik dan mengurangkan aktiviti fizikal lasak semasa cuaca panas serta digalakkan untuk kerap minum air bagi memastikan hidrasi badan mencukupi.
“Sekiranya mengalami gejala penyakit berkaitan cuaca panas, dapatkan rawatan segera di fasiliti kesihatan berdekatan,” katanya.


Wujudkan Akta Keselamatan Siber demi bela nasib mangsa penipuan

Seorang ahli Parlimen menggesa kerajaan Perikatan Nasional (PN) mewujudkan satu akta baru yang dikenali sebagai Akta Keselamatan Siber bagi membela nasib mangsa yang terlibat dengan penipuan di dalam talian.Menurut Noh Omar (BN- Tanjong Karang) dengan adanya akta itu wang-wang mangsa yang ditipu dapat dipulangkan semula dan sekaligus menunjukkan nasib malang yang menimpa mereka mendapat perhatian sewajarnya daripada kerajaan.Katanya, undang-undang dan pelaksanaan akta itu harus melalui kajian yang teliti agar penguatkuasaannya tidak mendatangkan masalah malah memudahkan mangsa untuk mendapat semula duit mereka selepas mendapat keputusan daripada mahkamah.“Sudah sampai Akta Sekuriti Siber kena ada dan lebih penting kalau ada dah wujudkan akta ini, mesti beri pembelaan pada mangsa, berbilion mereka ini yang tak tahu apa. Tahniah kepada Timbalan speakar dari Pengerang ketika menjadi menteri undang-undang dahulu kerana mewujudkan mahkamah khas tetapi penguatkuasaannya bagaimana nak ditekankan.“Maka, satu undang-undang kena gubal bahawa mana-mana mangsa ini beri pembelaan duit mereka. Kalau dah putuskan di mahkamah memang dia menjadi mangsa, mana duit itu pergi, mesti buat satu undang-undang pulangkan kepada mereka tanpa perlu melalui tuntutan sivil dan sebagainya,” katanya ketika membahaskan Rang Undang-Undang Perbekalan 2021 di Dewan Rakyat, hari ini.Sehubungan itu, beliau berharap agar kerajaan mengambil berat cadangan ini ekoran peningkatan kes jenayah siber khususnya mereka yang terkesan ketika pandemik Covid-19.Pada 2018 23,778 kes dilaporkan yang melibatkan kerugian RM2.8 bilion dan meningkat pada tahun 2019 iaitu 28,508 kes yang menyebabkan kerugian keseluruhan mangsa berjumlah RM2.4 bilion.“Kita lihat peningkatan jenayah siber setiap tahun, 2010 hanya 38 kes tapi bila 2020 dalam tempoh 10 tahun sahaja mencatatkan 52,104 kes. Sudah sampai masanya kita menggubal Akta Keselamatan Siber supaya dapat kita pusatkan bagi mengatasi masalah ini. Kalau belum bersedia hari ini mengatasi masalah ini, saya bimbang negara kita akan menjadi mangsa.“Inilah saya harap nasib mangsa scammer ini perlu diberi pembelaan dan kalau hanya dakwa dan tiada pembelaan terhadap mangsa-mangsa ini, maka mereka tidak ada pembelaan yang kita hukum hanyalah penjenayah. Carilah jalan, buatlah undang-undang bila mereka menjadi mangsa pulangkanlah duit mereka dengan cara yang mudah.”


Korea Selatan mudahkan syarat pinjaman bagi pembeli rumah pertama

Korea Selatan akan melonggarkan syarat pemberian pinjaman untuk pembeli rumah pertama dan pemilik satu rumah bagi meningkatkan pasaran hartanah yang lembab, kata kerajaan pada Khamis, lapor Xinhua.
Nisbah pinjaman kepada nilai (LTV) akan dinaikkan kepada 50% di daerah spekulatif bagi pembeli rumah kali pertama dan pemilik rumah tunggal yang merancang untuk berpindah ke rumah baru, membolehkan mereka meminjam sehingga separuh daripada harga rumah menerusi pinjaman gadai janji mulai 1 Disember.
Siling pinjaman gadai janji untuk rumah bernilai lebih 1.5 bilion won (AS$1.1 juta) akan ditarik balik di daerah spekulatif, menurut Kementerian Ekonomi dan Kewangan, Suruhanjaya Perkhidmatan Kewangan dan Kementerian Tanah, Infrastruktur dan Pengangkutan.
Nisbah LTV sifar peratus untuk pemilik yang mempunyai banyak rumah kekal dalam kawasan spekulatif manakala nisbah LTV 70 peratus akan terus digunakan untuk kawasan bukan spekulatif.
Kerajaan menarik balik  status banyak kawasan di wilayah Gyeonggi sekitar Seoul, sebagai kawasan spekulatif dan terkawal.
Pelonggaran syarat itu dibuat di tengah-tengah kebimbangan yang semakin meningkat terhadap pasaran hartanah yang lemah dan merosot tahun ini disebabkan oleh kenaikan kadar faedah yang tinggi.
Bank pusat mula mengetatkan dasar monetarinya pada Ogos tahun lepas dengan menaikkan kadar utamanya dalam lapan mata daripada rekod terendah 0.5% kepada 3.0%.


Rawatan alternatif atau perubatan moden? Mana lebih berkesan?

Ekstrak pokok, mantera, jarum dan  pisau yang dibakar, sehinggalah pisau dan skalpel doktor jadi ikhtiar pesakit kronik apabila semua usaha tak dapat meredakan sakit.Ketika ini, dunia menikmati perubatan moden yang dikelilingi ruang bersih dan jangka hayat manusia semakin tinggi berbanding dahulu.Pil moden dan ubat-ubatan boleh menjadi efektif dalam melawan penyakit yang dihidapi ramai orang, dan apabila perlu dibedah, mereka akan memilih pilihan itu.Namun, masih  ramai individu dan budaya masyarakat yang meyakini ubat-ubatan tradisional boleh membantu terutamanya ketika perubatan moden tidak berjaya mengubati penyakit mereka, dan kemudian ia menjadi pilihan utama bagi sesetengah gaya hidup.Hakikatnya, perubatan alternatif itu semakin mendapat tempat di beberapa negara maju.Ayurveda, refleksologi dan perubatan Cina adalah antara rawatan alternatif yang popular ketika terdesak atau hanya kerana trend dan gaya hidup.Terapi bekam contohnya adalah salah satu bentuk perubatan alternatif di mana cawan digunakan untuk menyedut darah dari kulit selepas ia di panaskan.Berbekam juga disifatkan oleh ahli perubatan sebagai pseudo-sains, bahkan amalan itu juga turut diragui. Tidak wujud bukti bahawa ia memberikan manfaat kesihatan dan bahkan memiliki risiko lebih-lebih lagi dari bekam darah atau bekam api.Namun, walaupun diingatkan mengenai risikonya. Ramai lagi orang yang sedia untuk menjalani terapi tradisional tersebut.Keberkesanan rawatan alternatif masih kabur kerana statistik mengenainya masih tidak mencukupi. Persepsi mengenai keberkesanannya diuar-uarkan hanya daripada pengalaman individu.Kebanyakan orang, pengalaman pertama rawatan alternatif mereka adalah selepas mendengar cadangan rakan.Hisham, 50 tahun, dari Kuala Terengganu, menderita jari bergetar kerana menggunakan tetikus komputer dalam tempoh yang lama.“Bila jadi begitu, jumpa doktor biasanya dia beri anda ubat hilangkan rasa sakit,” katanya kepada MalaysiaNow.Sakit yang dirasai Hisham kemudian menjadi semakin teruk sehingga dia bersedia untuk cuba apa sahaja rawatan untuk melegakannya.Seorang rakan yang menderita kesakitan sama mengesyorkan agar dia mengunjungi pusat refleksologi tempatan, yang dikatakan berjaya menyelesaikan masalahnya.Rawatan refleksologi adalah berdasarkan kepercayaan kuno Cina mengenai qi, atau “tenaga” yang mengalir dalam tubuh. Apabila seseorang merasa tertekan, tubuh mereka menyekat qi yang boleh menyebabkan ketidakseimbangan sehingga menyebabkan penyakit. Refleksologi bertujuan untuk memastikan qi terus mengalir.Bahagian badan dan organ dalaman bertindak balas terhadap titik tekanan yang berbeza pada kaki, tangan dan telinga, dan ahli refleksologi menggunakan titik-titik ini untuk menentukan di mana mereka harus letakkan tekanan.Hisham putuskan untuk mencuba.Dia memberitahu MalaysiaNow bahawa setelah enam sesi rawatan selama dua bulan, masalah jari yang bergetar sembuh.“Tangan saya jauh lebih baik dan hampir kembali normal. Sebelum ini, terasa sakit ketika saya membengkokkan jari tetapi sekarang dah banyak kurang rasa sakit,” katanya.Menurut orang yang ditemuinya di pusat tersebut, kebanyakan pesakit melihat keadaan mereka bertambah baik selepas sekian lama menderita.Satu skor untuk rawatan alternatif.Suganthi, 60 tahun dari Shah Alam, sebaliknya tidak begitu yakin.Dia menderita tendonitis peroneal: sakit pergelangan kaki kronik yang biasanya terjadi setelah terseliuh teruk disebabkan oleh latihan yang berpanjangan.Suganthi menderita penyakit itu di kaki kanannya.Ketika pertama kali mengadu sakit, beberapa rakan mengesyorkan dia mencuba ubat tradisional Cina.Ibunya menderita patah tulang beberapa tahun sebelum ini, dan rawatan tradisional Cina berjaya menyelesaikan masalah ibunya, jadi Suganthi beranggapan dia juga harus mencuba.“Mereka gosok sejenis ramuan herba dan membalut kaki saya dengan pembalut yang mereka biarkan selama berhari-hari,” katanya kepada MalaysiaNow.Setelah menjalani beberapa sesi rawatan, Suganthi tidak merasa semakin sembuh.“Rasa sakit tidak hilang,” katanya. “Saya telah membayar RM120 untuk setiap sesi, tapi tak ada-apa yang berubah.”Masih tidak putus asa untuk mendapatkan rawatan yang berkesan, dia kemudian menggunakan doktor moden dan akhirnya menjalani prosedur pembedahan yang melegakan beberapa kesakitan, namun sakitnya tidak pulih sepenuhnya.Seorang rakannya kemudian mengesyorkan agar dia mencuba rawatan akupunktur.“Ia tidak terlalu mahal jadi saya sanggup mencuba. Tetapi tidak berkesan juga.”Jadi, dia kembali ke perubatan moden.“Selepas akupuntur, doktor memberikan saya pembedahan kedua, tetapi tetap tidak berubah. Saya sudah hidup dalam kesakitan ini selama 10 tahun sekarang,” katanya kepada MalaysiaNow.Keluarga dan rakannya meyakinkannya untuk mencuba rawatan alternatif sekali lagi.“Kali ini mereka seriang mencadangkan rawatan Ayurveda,” katanya.Ayurveda merupakan perubatan Hindu berdasarkan idea untuk menyeimbangkan sistem badan yang menggunakan diet, rawatan herba dan teknik pernafasan yoga.“Hingga kini saya enggan mencubanya,” katanya kepada MalaysiaNow.“Saya sudah hilang keyakinan terhadap perubatan alternatif.”Walaupun tidak melihat kesan positif, dia mengatakan terdapat kebaikan dan keburukan dalam rawatan alternatif.Dia menasihatkan orang ramai agar mendapatkan pandangan pakar perubatan sebelum mencuba rawatan alternatif.Jadi, apabila perubatan moden dan rawatan alternatif gagal apa yang harus dilakukan?Apabila semuanya sudah dicuba seperti Suganthi, adakah membiasakan diri hidup dalam kesakitan menjadi pilihan?


Muhyiddin sahkan dipanggil ke SPRM esok

Muhyiddin Yassin mengesahkan bahawa beliau dipanggil untuk hadir ke ibu pejabat Suruhanjaya Pencegahan Rasuah Malaysia (SPRM) pada jam 11 pagi, esok.
Pengerusi Perikatan Nasional (PN) itu turut menafikan laporan sebuah portal berita pro Pakatan Harapan (PH) berhubung penahanannya di padang kelab golf hari ini.
“Hari ini saya  hadir ke beberapa mesyuarat berkaitan Perhimpunan Agung Tahunan Bersatu yang akan bermula Jumaat ini,” tulis Muhyiddin di Facebook.
“Bagaimanapun esok Khamis saya diminta ke Ibu pejabat Suruhanjaya Pencegahan Rasuah Malaysia (SPRM) pada 11 pagi.
MalaysiaNow sebelum ini melaporkan, Muhyiddin dipercayai berada dalam senarai pemimpin pembangkang yang akan didakwa.
Difahamkan bekas perdana menteri itu akan ditahan dan dihadapkan ke mahkamah paling awal esok.
Setakat ini, masih belum jelas pertuduhan yang akan dikenakan terhadap presiden Bersatu itu yang mengetuai kerajaan semasa kemuncak pandemik Covid-19.
Akan tetapi desas-desus ini muncul selepas beberapa minggu pemimpin kerajaan menyerang Bersatu, disusuli dengan soal siasat terhadap pemimpin parti itu berhubung dakwaan penyelewengan yang dikaitkan dengan JanaWibawa, program pasca Covid-19 untuk membantu kontraktor Bumiputera.


Pegawai kanan SPRM dipenjara, terima sebatan salah guna wang rampasan AS$6.94 juta

Seorang penguasa kanan Suruhanjaya Pencegahan Rasuah Malaysia (SPRM) dipenjara tiga tahun dan dua sebatan oleh Mahkamah Sesyen Kuala Lumpur hari ini kerana menyalahgunakan wang rampasan SPRM berjumlah AS$6.94 juta.Hakim Suzana Hussin menjatuhkan hukuman itu selepas Shahrum Nizam Baharuddin, 41, menukar pengakuan kepada bersalah atas pertuduhan pilihan ketika sebutan kes hari ini.Mahkamah memerintahkan tertuduh dipenjara dari tarikh tangkap pada 13 September 2021.Sebelum ini, SPRM mengesahkan penahanan tiga pegawainya bagi membantu siasatan dakwaan salah guna kuasa dan penyelewengan dalam urusan kes bekas ketua pengarah Organisasi Perisikan Luar Malaysia (MEIO) Hasanah Abdul Hamid.Pada 12 April 2021, Mahkamah Tinggi Kuala Lumpur melepas tanpa membebaskan Hasanah daripada pertuduhan melakukan pecah amanah AS$12.1 juta (RM50.4 juta) milik kerajaan Malaysia.Sebelum menjatuhkan hukuman, Suzana berkata hukuman yang dikenakan ke atas tertuduh diharap dapat memberi pengajaran kepadanya agar tidak mengulangi kesalahan sama.Dalam pada itu, Suzana turut mengarahkan supaya harta yang dibeli menggunakan wang rampasan dan yang disita iaitu seutas jam tangan jenama Hublot Big Bang berwarna biru, sebuah kenderaan pacuan empat roda Ford Raptor, sebuah kereta Honda Civic, sebuah Mercedes-Benz, dua motosikal berkuasa tinggi jenama Ducati, sebuah rumah dua setengah tingkat di Kota Warisan Sepang, dua bidang tanah di Jerantut, Pahang dan wang tunai RM8,700, dilucuthak kepada kerajaan Malaysia.Turut diperintahkan untuk dilucut hak kepada kerajaan ialah wang tunai AS$4.07 juta dan RM1.6 juta.Mengikut pertuduhan pilihan, Shahrum didakwa menjadikan harta iaitu wang berjumlah AS$6.94 juta bagi kegunaannya sendiri.Dia melakukan perbuatan tersebut di Pejabat Ketua Cawangan Tindakan Khas (CTK), Bahagian Siasatan, Aras 14, Blok C, Ibu Pejabat SPRM, Putrajaya antara 17 Disember 2018 dan 9 April 2019.Pertuduhan mengikut Seksyen 403 Kanun Keseksaan itu memperuntukkan hukuman penjara tidak kurang enam bulan dan maksimum lima tahun dan sebatan serta denda.


Ketua hakim syarie fail saman fitnah RM30 juta terhadap Lokman Adam

Ketua Hakim Syarie Mohd Na’im Mokhtar memfailkan saman fitnah menuntut ganti rugi berjumlah RM30 juta daripada bekas ahli Majlis Tertinggi Umno Lokman Noor Adam berhubung dakwaan gangguan seksual terhadap beberapa wanita termasuk seorang “Datin.”Na’im, 54, selaku plaintif memfailkan saman itu di Mahkamah Tinggi menerusi Tetuan Akberdin & Co pada 17 Januari lepas dan menamakan Lokman, 49, sebagai defendan.Berdasarkan pernyataan tuntutan, Na’im yang juga ketua pengarah di Jabatan Kehakiman Syariah Malaysia memfailkan saman itu atas kapasiti peribadi mendakwa defendan telah memfitnahnya dengan membuat kenyataan menerusi dua siaran langsung di Facebook “Lokman Noor Adam Official” pada 10 Januari dan 13 Januari lepas.Plaintif mendakwa Lokman juga memuat naik siaran langsung itu di YouTube miliknya masing-masing pada 10 Januari dan 14 Januari selain memuat naik tiga hantaran fitnah terhadap beliau di Facebook milik defendan pada 11 Januari dan 13 Januari lepas.Dakwa plaintif, kenyataan fitnah itu membawa maksud antaranya beliau seorang penunggang agama, gagal menjadi pemimpin yang berkredibiliti dengan akhlak yang terpuji dan dihormati serta memberi teladan yang baik kepada masyarakat serta mencemarkan imej dan institusi Jabatan Kehakiman Syariah.Na’im mendakwa siaran langsung dan hantaran itu telah tersebar kepada pihak ketiga kerana Facebook serta YouTube milik defendan dapat ditonton dan dikomen oleh masyarakat umum.“Defendan menerbitkan kenyataan itu dengan matlamat bahawa perkara yang sama akan diterbitkan dalam negara dan di peringkat antarabangsa melalui media elektronik serta media cetak,” dakwa plaintif dalam tuntutan itu.Menurut plaintif, satu laporan polis telah dibuat pada 12 Disember tahun lepas bagi menafikan dakwaan dan tuduhan palsu “Datin” terbabit terhadapnya dan beliau juga telah membuat laporan polis terhadap Lokman agar pihak polis membuat siasatan berhubung tindakan defendan.Plaintif berkata notis tuntutan  bertarikh 13 Januari lepas dikeluarkan terhadap defendan supaya menarik balik kenyataan fitnah serta memadamkan hantaran di Facebook selain memohon maaf secara terbuka dalam tempoh 24 jam namun sehingga hari ini, defendan tidak mengendahkan laporan polis dan notis itu.Dakwa plaintif, kenyataan fitnah itu telah menjejaskan reputasi, merosakkan martabat, mencalarkan imej, menjatuhkan maruah dan merendahkan statusnya di mata masyarakat umum.Oleh itu, plaintif memohon suatu injunksi supaya defendan memadam video dan hantaran tersebut dan suatu injunksi untuk menghalang defendan daripada menerbitkan semula hantaran itu selain permohonan maaf daripada defendan yang dimuat naik di media sosial.Plaintif juga menuntut ganti rugi am yang akan ditaksir oleh mahkamah, ganti rugi  teladan, teruk dan punitif masing-masing berjumlah RM10 juta, faedah atas jumlah penghakiman sebanyak lima peratus setahun yang dikira dari tarikh penghakiman sehingga penyelesaian penuh serta relif lain yang difikirkan wajar oleh mahkamah.Menerusi semakan mahkamah, permohonan injunksi itu akan didengar esok di hadapan hakim Mahkamah Tinggi Rozana Ali Yusoff manakala pengurusan kes ditetapkan pada 21 Februari ini.


Trump dan isteri positif Covid-19

Presiden Donald Trump hari ini berkata beliau dan isterinya, Melania Trump, didapati positif COVID-19.Dalam akaun Twitternya, Trump mengatakan beliau dan isteri akan menjalani kuarantin.“Malam ini, @FLOTUS (Melania Trump) dan saya positif COVID-19. Kami akan segera memulakan proses pemulihan dan kuarantin. Kami akan dapat mengharunginya BERSAMA!,” tulis Trump di Twitter.Terdahulu, Trump menerusi Twitter mengesahkan seorang daripada pembantunya Hope Hicks disahkan dijangkiti COVID-19, lapor Xinhua.Hicks, 31, mengiringi presiden semasa dalam penerbangan untuk menghadiri kempen di Minnesota pada Rabu.


Ekonomi hijau dan mengapa hidrogen penting?

Ekonomi hijau merupakan strategi ekonomi yang bertujuan meningkatkan kehidupan manusia dan masyarakat, sambil mengurangkan masalah alam sekitar dan ekologi.
Dalam ekonomi hijau, kita guna duit untuk membuat benda-benda yang boleh kurangkan pencemaran, menggunakan tenaga dan sumber yang ada dengan lebih baik dan efisyen, di samping mengelakkan kerosakan alam semula jadi dan hidupan liar yang pelbagai jenis.
Jadi, ideanya adalah, kita boleh buat duit dan jadi lebih kaya, tanpa perlu merosakkan alam sekitar atau melakukan perkara yang boleh menyebabkan bumi kita panas dan tak selesa untuk kehidupan manusia.
Ekonomi hijau bermaksud kita boleh jana pendapatan dan pekerjaan baru, tapi dengan cara yang lebih baik untuk alam sekitar dan masa depan kita.
Terdapat satu komponen penting yang perlu diusahakan untuk menjayakan ekonomi hijau iaitu hidrogen.
Hidrogen adalah sejenis gas yang banyak terdapat di dalam alam semesta. Ia tidak mempunyai warna dan bau.
Keistimewaan hidrogen adalah ia boleh menjadi sumber tenaga yang bersih.
Ini bermaksud apabila kita menggunakan hidrogen sebagai tenaga, ia tidak akan merosakkan alam sekitar.
Hidrogen hijau pula adalah istilah yang digunakan apabila kita bercakap tentang hidrogen yang dihasilkan dengan cara yang sangat bersih dan alam sekitar. Bagaimana caranya?
Proses utama untuk menghasilkan hidrogen hijau adalah melalui elektrolisis, di mana air (H2O) dipisahkan menjadi hidrogen dan oksigen menggunakan tenaga elektrik yang berasal dari sumber tenaga boleh diperbaharui seperti tenaga solar atau angin.
Ini adalah cara yang sangat mesra alam untuk menghasilkan hidrogen kerana tiada sisa gas rumah hijau yang dilepaskan ke alam sekitar di dalam proses ini.
Hidrogen adalah minyak masa depan dan kini menjadi tumpuan di seluruh dunia, termasuk Malaysia.
Ada beberapa sebab kenapa hidrogen penting.
Pertama, apabila kita menggunakan hidrogen sebagai minyak, contohnya di dalam kenderaan, ia hanya mengeluarkan air sahaja sebagai sisa, tidak seperti minyak petrol dan diesel yang keluarkan gas karbon yang memanaskan bumi.
Kedua, industri hidrogen boleh mencipta peluang ekonomi dan pekerjaan baru.
Dengan polisi yang betul dan berkesan, Malaysia boleh jadi perintis di dalam industri membekal dan menghantar hidrogen.
Selain itu, hidrogen adalah gas yang boleh digunakan untuk menyimpan tenaga.
Ini sangat penting untuk negara yang menjana banyak tenaga dari sumber yang boleh diperbaharui seperti solar dan angin.
Disebabkan pengeluaran sumber tenaga yang boleh diperbaharui tidak selalu sama dengan permintaan, maka ketika tenaga pengeluaran melebihi permintaan, tenaga tersebut boleh disimpan di dalam bentuk hidrogen sebelum ditukar kepada tenaga semula ketika permintaan menjadi tinggi.
Malaysia perlu bekerjasama dengan negara lain dalam pengembangan teknologi hidrogen.
Kerjasama ni boleh mempercepatkan penggunaan teknologi ini dan buka peluang baru untuk eksport.
Kerajaan Malaysia perlu proaktif dan mewujudkan polisi yang menggalakan penggunaan tenaga hidrogen.
Antara polisi yang perlu dibuat ialah memberikan insentif untuk syarikat yang menggunakan teknologi ini dan memperkenalkan peraturan bagi mengurangkan penggunaan bahan bakar fosil.
Kerajaan Malaysia juga perlu bersedia untuk membuat pelaburan untuk membina dan mempertingkatkan infrastruktur untuk menjana, menyimpan, dan menghantar hidrogen seperti membina stesen mengisi hidrogen dan tingkatkan kapasiti penyimpanan gas hidrogen.
Dengan fokus kepada perkara-perkara ini, Malaysia boleh manfaatkan sepenuhnya ekonomi hijau dan hidrogen, membantu mengurangkan kesan perubahan iklim serta mencipta peluang ekonomi baru untuk rakyat kita.
Untuk 20 tahun akan datang, Malaysia perlu memberikan fokus pada ekonomi hijau dengan tumpuan khusus kepada sektor hidrogen.
Tahniah kepada negeri Sarawak yang sudah berada di dalam landasan yang betul dengan memberikan tumpuan kepada bidang hidrogen.


Zahidi mohon maaf kekeliruan isu Veveonah

Timbalan Menteri Komunikasi dan Multimedia Zahidi Zainul Abidin hari ini memohon maaf di Dewan Negara kerana menimbulkan kekeliruan berhubung masalah capaian internet yang dihadapi penuntut Universiti Malaysia Sabah, Veveonah Mosibin.“Saya ingin memohon maaf, dengan keizinan Yang Dipertua, saya ingin membuat permohonan itu di dewan mulia ini kerana menimbulkan kekeliruan dalam hal adik Veveonah. Maaf juga kerana maklumat daripada wakil rakyat kawasan menyebabkan rasa tidak puas hati sesetengah pihak.“Mungkin pendapat saya disalah tafsir. Di daerah dan Pekan Pitas terdapat liputan dan pusat internet, namun ia perlu ditambah baik secara keseluruhan,” katanya sebelum memulakan sesi penggulungan perbahasan usul menjunjung kasih titah Yang di-Pertuan Agong, di Dewan Negara di Kuala Lumpur, hari ini.Beliau berkata isu yang diluahkan oleh Veveonah adalah kelemahan liputan internet di Kampung Sipatalang di Pitas, Sabah yang memerlukan perhatian kerajaan.Bagaimanapun, sebagai seorang bapa beliau berpendapat tindakan duduk di atas pokok pada waktu malam bagi mendapatkan liputan internet merupakan tindakan yang boleh membahayakan keselamatan diri.“Kalau anak kita pun kita akan nasihat untuk tidak melakukan perkara itu kerana takut tercedera. Tetapi, perjuangan Veveonah untuk menunjukkan bahawa terdapat kekurangan liputan internet di kawasan luar bandar adalah perjuangan yang patut dipuji.“Saya mengambil tanggungjawab sepenuhnya dan kerajaan bersetuju bahawa isu ini adalah isu pencapaian internet di pedalaman Sabah yang harus diberi perhatian dan ditangani sebaik mungkin,” katanya.Alan Ling Sie Kiong yang mengemukakan usul untuk merujuk Zahidi ke Jawatankuasa Hak dan Kebebasan Dewan Negara dalam sesi persidangan pagi tadi kemudiannya mencelah dan berterima kasih kerana timbalan menteri itu hadir petang ini.“Saya bersyukur dan terima kasih kerana timbalan menteri hadir pada petang ini dan mengambil peluang di dalam dewan yang mulia ini untuk membuat permohonan maaf atas perkara itu. Ini memang kita alu-alukan.  Saya tidak mempunyai masalah dengan timbalan menteri,” katanya.Beliau berkata tindakannya itu dilakukan atas dasar untuk mempertahankan kewibawaan Dewan Negara dan berharap perkara itu tidak berulang.Speaker Dewan Negara Dr Rais Yatim kemudiannya menzahirkan rasa puas hati dengan kesungguhan serta keikhlasan  permohonan maaf yang dilakukan oleh Zahidi, justeru membuat keputusan timbalan menteri itu tidak perlu dirujuk kepada Jawatankuasa Hak dan Kebebasan Dewan Negara.“Melihatkan kesungguhan yang berhormat timbalan menteri untuk tampil bersama-sama mencari yang jernih daripada yang keruh, mencari susunan adab yang lebih teratur, maka beliau wajar diberi peluang untuk menyampaikan kemaafan dalam suasana kita berkeluarga dalam perjuangan membaikkan tanah air.“Maka apa yang timbalan menteri lafazkan (permohonan maaf) sebentar tadi yang secara berterusan secara spontan dan ikhlas harus diterima oleh dewan ini,” katanya.


Sorry.


BN bukan nak jadi ‘abang besar’, tapi Umno perlu jadi teras, kata Khaled

Parti teras masih lagi relevan untuk politik Malaysia bagi memastikan kestabilan politik negara ini, kata Naib Presiden Umno Mohamed Khaled Nordin.Khaled berkata ketiadaan parti teras akan menyebabkan ketidaksetiaan kepada parti dan berlaku lompat melompat sehingga sukar mengawal kestabilan politik negara atau negeri.“Kedua kalau tiada parti teras banyak sangat ‘bargaining’ (tawar-menawar), banyak sangat ‘give and take’ (tolak-ansur)  sehingga perkara yang sangat penting berasaskan perjuangan pada parti tak boleh nak  dilaksanakan sebab tiada parti teras.Atas sebab itulah Umno (pada Pilihan Raya Negeri (PRN) Melaka perlu bertanding lebih dari 14 atau 15 kerusi supaya boleh menjadi parti teras, tiada parti teras tiada kestabilan, ini rakyat Melaka kena tentukan, kalau ikutkan Umno kalah PRU14 (Pilihan Raya Umum Ke-14), tetapi tidak mati, jadi pilihlah Umno,” katanya dalam rancangan “Gegau Melaka”  yang disiarkan dalam Facebook BN COMMS malam ini.Beliau berkata ketika mengulas mengenai dakwaan Barisan Nasional (BN) cuba menjadi “Abang Besar”  pada PRN Melaka sehingga membuat keputusan bertanding bersendirian pada PRN kali ini.Khaled berkata tindakan BN bertanding bersendirian bukan hendak menjadi “Abang Besar” tetapi untuk mengembalikan politik dan Kerajaan Negeri Melaka khususnya dan negara secara amnya melalui pendekatan parti politik teras.Pada PRN Melaka yang dijadual 20 November ini BN bertanding di 28 kerusi dengan pembahagian Umno bertanding di 20 kerusi, tujuh diwakili MCA dan satu kerusi MIC.Daripada jumlah itu, 24 calon atau 86% adalah calon muka baru dengan hanya mengekalkan empat penyandang.Dalam pada itu, Khaled berkata BN menggunakan pendekatan “3K” dalam memberi kepercayaan kepada calon muda iaitu “kualiti”, “kepelbagaian dan kemajmukan” serta “kerja keras”.“Bagi BN kualiti tiada kompromi, dengan meletakkan calon berkualiti kita dapat memenuhi hasrat pengundi.“Bagi kepelbagaian dan kemajmukan kita tawarkan kepelbagaian dari segi kaum, usia dan latar belakang, dan sifir ‘kerja keras’ adalah penting bagi memastikan calon sentiasa sedia berkhidmat kepada masyarakat, walaupun kalah, tapi Umno tetap jalan,” katanya.Mohamed Khaled berkata semua calon juga perlu berpaksi kepada matlamat kewujudan Umno iaitu didahului dengan amal bakti dan dan kedua barulah politik.“Kalau tidak berpegang pada matlamat, kalau Umno kalah dah lama habis, tapi Umno masih kekal kerana semua ahli dilatih sedar keadaan masyarakat dan fikir bagaimana nak selesaikan masalah rakyat,” katanya.


Masjid WP benarkan solat jemaah tanpa penjarakan fizikal bermula 1 April

Solat berjemaah tanpa penjarakan fizikal dan solat sunat tarawih dibenarkan di semua surau serta masjid di Wilayah Persekutuan berkuat kuasa 1 April ini, selaras dengan fasa peralihan ke endemik, demikian menurut Jabatan Agama Islam Wilayah Persekutuan (Jawi). Perkara itu antara enam ketetapan baru yang telah mendapat perkenan Yang di-Pertuan Agong Sultan Abdullah Sultan Ahmad Shah, selain berdasarkan garis panduan serta prosedur operasi standard (SOP) bagi aktiviti di masjid dan surau. Pengarah Jawi Mohd Ajib Ismail dalam kenyataan hari ini berkata jemaah digalakkan membawa dan menggunakan sejadah sendiri ketika hadir untuk menunaikan ibadah di masjid dan surau. Manakala kehadiran ke masjid dan surau dibenarkan tanpa had umur kepada yang telah menerima vaksinasi Covid-19. “Masjid dan surau dibenarkan untuk melaksanakan solat sunat tarawih 20 rakaat pada bulan Ramadan. Manakala Qiamullail dibenarkan diadakan mulai tengah malam,” katanya.Sementara itu majlis berbuka puasa, moreh dan sahur juga dibenarkan di masjid serta surau, dan makanan digalakkan untuk disediakan secara berbungkus, manakala aktiviti tadarus al-Quran di masjid dan surau dibenarkan pada mana-mana waktu bersesuaian dalam bentuk kumpulan kecil.“Semua kebenaran itu adalah tertakluk kepada SOP yang ditetapkan selaras dengan nasihat Kementerian Kesihatan Malaysia (KKM) dan Majlis Keselamatan Negara (MKN).“Semoga lebih ramai jemaah dapat mengimarahkan masjid dan surau di Wilayah-Wilayah Persekutuan dan terus bermunajat dan berdoa agar penularan wabak Covid-19 segera dibendung serta negara Malaysia sentiasa mendapat perlindungan dan kesejahteraan daripada Allah SWT,” katanya.


Mavcom akan kawal selia harga tiket penerbangan menjelang PRU15

Suruhanjaya Penerbangan Malaysia (Mavcom) akan mengawal selia harga tiket, supaya syarikat penerbangan tidak meningkatkan harga sewenang-wenangnya menjelang Pilihan Raya Umum Ke-15 (PRU15).
Menteri Pengangkutan Wee Ka Siong berkata walaupun harga tiket penerbangan, secara lazimnya akan meningkat mengikut mekanisme harga dinamik jika terdapat sesuatu peristiwa melibatkan pergerakan orang ramai, Mavcom akan mengambil tindakan sekiranya syarikat penerbangan didapati menaikkan harga tidak mengikut syarat ditetapkan.
“Mengikut mekanisme harga dinamik yang mana-mana syarikat penerbangan dalam dunia tetapkan, lebih awal (tiket) ditempah, ia murah dan lebih dekat dengan satu tarikh atau peristiwa, harga akan menjadi lebih tinggi,” katanya ketika ditemui pada majlis pelancaran aplikasi Taxi4U di Pejabat Agensi Pengangkutan Awam Darat (Apad) Wilayah Tengah di Kuala Lumpur semalam.
Beliau berkata demikian bagi mengulas dakwaan harga tiket penerbangan naik dua kali ganda susulan pengumuman tarikh hari mengundi bagi PRU15.
Suruhanjaya Pilihan Raya (SPR) semalam menetapkan hari pengundian bagi PRU15 pada 19 November, penamaan calon pada 5 November dan  pengundian awal pada 15 November.
Dalam pada itu, Wee memaklumkan kementeriannya akan menjalankan kajian untuk memperkasakan perkhidmatan teksi dan e-hailing pada tahun hadapan, dalam usaha menambah baik kawal selia kedua-dua perkhidmatan itu.
Beliau berkata kajian tersebut juga akan meneliti solusi untuk menangani perkara dibangkitkan pemain industri teksi dan e-hailing, seperti perkongsian pasaran dan kaedah penentuan harga tambang yang adil bagi kedua-dua perkhidmatan itu.
“Kawal selia kedua-dua industri ini adalah penting, memandangkan kini lebih 96,000 kenderaan bergiat aktif dalam industri itu, dengan 88,185 adalah kenderaan persendirian dan 7,833 kenderaan teksi,” katanya.
Menurutnya, kajian itu akan diterajui Apad dengan kerjasama Institut Pengangkutan Malaysia.
Sementara itu, Wee berkata Apad dan Jabatan Pengangkutan Jalan sedang melaksanakan tindakan penguatkuasaan terhadap sebuah syarikat e-hailing, yang didapati masih menjalankan operasi walaupun lesen syarikat itu telah tamat tempoh.
“Mana-mana syarikat yang disyaki menjalankan aktiviti e-hailing tanpa mengikut syarat lesen akan diminta memberi penjelasan...perkara ini dilakukan bagi memastikan perkhidmatan yang selamat dapat disediakan kepada penumpang,” katanya.


Sakit saya amat teruk, adakala tak harap untuk pulih, kata Dr Mahathir

Dr Mahathir Mohamad hari ini berkata beliau kadangkala tidak berharap untuk pulih daripada keadaan kesihatannya yang disifatkan sangat teruk, memberikan gambaran situasi yang beliau hadapi ketika dimasukkan ke Institut Jantung Negara (IJN) di Kuala Lumpur baru-baru ini.Dalam kemunculan keduanya di hadapan orang ramai selepas dibenarkan pulang ke rumah, bekas perdana menteri itu berkata keadaannya penyakitnya “amat teruk”.“Saya telah pulih daripada satu penyakit yang bagi saya amat teruk, adakalanya saya tak harap nak pulih.“Namun Alhamdulillah, dengan rawatan yang saya dapat dari IJN, saya pulih,” kata Mahathir yang bakal berusia 97 tahun pada Julai dalam sebuah video hari ini.Gambar beliau bersiar-siar bersama isterinya Dr Siti Hasmah Mohd Ali turut dikongsi dalam akaun media sosial rasminya.Mahathir dimasukkan sekali lagi ke IJN pada bulan lepas selepas menjalani prosedur elektif pada 7 Januari.Sebelumnya, beliau dimasukkan ke IJN pada Disember di mana beliau menjalani beberapa pemeriksaan kesihatan.Berita mengenai kesihatan beliau menarik perhatian seluruh negara dan majlis doa selamat khas agar beliau segera pulih turut diadakan.Pada 4 Februari, pejabatnya berkata beliau telah dibenarkan pulang namun perlu berulang-alik ke IJN untuk rawatan susulan.Dalam pada itu, Mahathir juga berkata beliau kini sudah dapat melakukan aktiviti harian walaupun pergerakan tubuh badannya tidak begitu kuat seperti sebelum ini.“Saya boleh berjalan, saya boleh makan, saya boleh tidur, saya boleh duduk, saya hampir pulih seperti biasalah.”


Pembelaan dakwa kes rasuah VLN Zahid pendakwaan terpilih

Pihak pembelaan mendakwa 40 pertuduhan menerima suapan membabitkan Visa Luar Negara (VLN) yang dihadapi oleh Ahmad Zahid Hamidi jelas menunjukkan wujud pendakwaan terpilih dan tiada kes prima facie.
Peguam utama bekas timbalan perdana menteri itu, Hisyam Teh Poh Teik berkata mahkamah dan undang-undang di negara ini tidak boleh membiarkan pendakwaan terpilih yang sememangnya bersifat diskriminasi.
“Ia adalah versi pendakwaan bahawa tertuduh menerima wang itu semasa beliau menjadi menteri dalam negeri sekali gus mewujudkan hubungan antara wang terbabit dengan pelanjutan kontrak VLN.
“Ia juga versi pendakwaan bahawa tertuduh menerima sumbangan politik tanpa sebarang ikatan,” katanya ketika berhujah di akhir kes pendakwaan terhadap Zahid.
Hisyam berkata pendakwaan juga gagal bertindak secara adil sehingga menyebabkan hak Zahid di bawah Perkara 5 dan 8 Perlembagaan Persekutuan dicabuli.
“Ringkasnya, tertuduh tidak mendapat satu perbicaraan yang adil susulan kegagalan pendakwaan untuk berlaku adil dan penerimaan sumbangan politik tidak menyalahi undang-undang,” katanya.
Peguam itu berkata Dr Mahathir Mohamad, Muhyiddin Yassin, Khairy Jamaluddin, Reezal Merican Naina Merican, Hishammuddin Hussein, Mohd Shafie Apdal, Anifah Aman, Sharil Sufian Hamdan, Chan Kong Choy dan Ong Ka Chuan turut menerima dana daripada Ultra Kirana Sdn Bhd (UKSB) secara langsung atau melalui proksi.
Beliau turut mempersoal tindakan pendakwaan yang tidak memanggil individu terbabit sebagai saksi atau menawarkan mereka kepada pembelaan.
“Mengapa kesemua ahli politik ini tidak didakwa? Mengapa pendakwa raya hanya mendakwa tertuduh sedangkan semuanya adalah dalam keadaan yang serupa iaitu menerima sumbangan politik?
“Mengapa pendakwa raya tidak berlaku adil dan mematuhi Perkara 8 sedangkan peruntukan perlembagaan itu mewakili undang-undang tertinggi negara? Mengapa pendakwa raya tidak menghargai pelbagai kes undang-undang, tempatan mahupun luar negara, berhubung kesaksamaan di sisi undang-undang?” katanya.
Hisyam juga berhujah bahawa tiga saksi utama iaitu bekas pengarah pentadbiran UKSB David Tan Siong Sun serta dua bekas pengarah UKSB iaitu Harry Lee Vui Khiun dan Wan Quoris Shah Wan Abdul Ghani, yang juga saksi pendakwaan ke-15 hingga ke-17, adalah tidak boleh dipercayai, tidak jujur dan sifar kredibiliti.
“Gabungan keterangan ketiga-tiga saksi menyatakan bahawa wang turut dibayar kepada kesemua ahli politik ini. Kesemua ahli politik telah menafikan menerima wang daripada UKSB dan terdapat percanggahan keterangan yang jelas susulan penafian awam itu.
“Mengenai isu sumber dana, bukti yang dikemukakan oleh pendakwaan ialah ia bukan daripada UKSB. Antara geng bertiga itu (Harry Lee, David Tan dan Wan Quoris Shah), terdapat juga percanggahan atau perkara tertinggal yang material,” katanya.
Zahid, 69, berdepan 33 pertuduhan menerima suapan berjumlah S$13.56 juta daripada UKSB untuk dirinya selaku menteri dalam negeri ketika itu bagi melanjutkan kontrak syarikat berkenaan sebagai pengendali pusat sehenti (OSC) di China dan VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri.
Bagi tujuh lagi pertuduhan, Zahid didakwa mendapatkan untuk dirinya wang tunai S$1,150,000, RM3 juta, 15,000 Swiss Franc dan AS$15,000 daripada UKSB yang mempunyai kaitan dengan tugas rasmi beliau.
Bekas timbalan perdana menteri itu didakwa melakukan semua kesalahan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.
Pendakwaan akan memulakan hujahan di hadapan hakim Mohd Yazid Mustafa pada Isnin depan.


Kekangan belajar secara dalam talian akan diatasi dengan kaedah lebih berkesan, kata menteri

Kerajaan sentiasa mencari kaedah pembelajaran yang berkesan untuk memastikan pelajar mendapat peluang pendidikan berkualiti di sebalik penutupan sekolah ekoran gelombang ketiga pandemik Covid-19, kata Menteri Pendidikan Radzi Md Jidin.Beliau mengakui ruang untuk belajar secara bersemuka tiada namun kementerian akan mengatasinya dengan mengoptimumkan kaedah pembelajaran, antaranya mengedarkan bahan pengajaran kepada murid yang tiada akses internet.“Kita akui, murid-murid hilang masa sekolah. Inilah cabaran utama kita ketika berlaku gelombang ketiga.“Kita tidak mahu jika sekolah dibuka, akan berlaku jangkitan kerana seperti kita maklum, berlaku banyak kluster di tempat kerja dan ini akan menyebabkan anak-anak juga berisiko mendapat jangkitan,” katanya ketika menggulung Belanjawan 2021 bagi Kementerian Pendidikan di Dewan Rakyat.Beliau berkata demikian bagi menjawab persoalan dibangkitkan Lim Guan Eng (DAP-Bagan) yang menyatakan kerisauan mengenai sesi persekolahan yang hanya dibuka kira-kira 4 bulan tahun ini.Lim mendakwa, penutupan sekolah dalam tempoh yang lama dikhuatiri akan menjejaskan masa depan sumber manusia negara.Sementara itu, Maszlee Malik (Bebas- Simpang Renggam) mempersoalkan apakah jaminan Kementerian Pendidikan agar kandungan TV Pendidikan dapat disiapkan selepas tarikh tamat projek yang diberikan kepada syarikat Radius One Sdn Bhd itu dilanjutkan.Bekas menteri pendidikan itu turut bertanya mengapa syarikat itu mengambil tempoh begitu lama untuk menyiapkan 25 daripada 800 siri kandungan yang diperlukan.Menurut Radzi projek tender terbuka yang bernilai RM1.92 juta itu mengalami kelewatan kerana terjejas akibat pelaksanaan perintah kawalan pergerakan (PKP) pada Mac lalu.Sehubungan itu, tarikh tamat projek itu dilanjutkan dari 30 November 2020 kepada 31 Mac 2021.“Pada masa ini syarikat terbabit menghasilkan 25 episod video pendidikan yang telah disiarkan dan 63 sedia untuk disiarkan, manakala 712 episod lagi masih dalam pelbagai peringkat penghasilan.”


2 kluster baru dikesan babit institusi pendidikan di Sabah

Dua lagi kluster baru yang membabitkan institusi pendidikan direkodkan di Sabah semalam, kata Menteri Kerajaan Tempatan dan Perumahan negeri Masidi Manjun.Beliau berkata kedua-dua kluster berkenaan adalah kluster Jalan Sokid di Ranau dan Kluster Jalan Bandau di Kota Marudu.“Kluster Jalan Sokid dilaporkan berlaku dalam kalangan warga Sekolah Menengah Kebangsaan (SMK) Bundu Tuhan pada 4 Februari lepas. Kes indeks adalah seorang lelaki tempatan berusia 24 tahun iaitu pekerja kontrak pembersihan di sekolah terbabit.“Daripada 41 kontak rapat yang disaring, 27 individu terdiri daripada rakan sebilik dan rakan sekelas didapati positif Covid-19 menjadikan jumlah kumulatif 28 kes termasuk 17 kes baru hari ini,” katanya dalam kenyataan malam ini.Masidi, yang juga jurucakap Covid-19 Sabah, berkata Kluster Jalan Bandau pula melibatkan pelajar asrama di SMK Kota Marudu 1 dan kes indeks adalah pelajar lelaki berusia 18 tahun yang dikesan melalui saringan bergejala pada 9 Februari.“Saringan terhadap 175 kontak rapat yang terdiri daripada rakan sebilik dan rakan sekelas kemudiannya mendapati pertambahan 95 kes dengan jumlah kumulatif 96 kes,” katanya.Pada masa yang sama, Masidi berkata Sabah mencatatkan jangkitan baru yang tertinggi semalam melepasi paras angka 5,000 dengan 5,082 kes.“Jumlah peningkatan berbanding semalam ialah 708 kes. Kota Kinabalu mencatatkan kes baharu yang tertinggi di Sabah dengan 1,086 kes. Hampir 60% daripada kes-kes yang berlaku di Kota Kinabalu merupakan kes bergejala yang berpunca daripada jangkitan sporadik.“Apa yang membimbangkan ialah jangkitan secara sporadik sudah menjadi satu trend di hampir semua daerah di Sabah dan hari ini 59.60% atau 3,029 daripada 5,082 kes adalah dalam kategori ini. Statistik tinggi jangkitan secara sporadik bermakna jumlah kes baru akan berganda dengan lebih cepat,” katanya.


Bekas timbalan pengarah jabatan air Sabah lepas tanpa bebas tuduhan gubah wang haram

Mahkamah Sesyen Kota Kinabalu hari ini melepas tanpa membebaskan bekas timbalan pengarah Jabatan Air Negeri Sabah (JANS) Teo Chee Kong, 56, atas 146 pertuduhan pengubahan wang haram lebih RM32 juta.Hakim Abu Bakar Manat membuat keputusan itu selepas timbalan pendakwa raya Suruhanjaya Pencegahan Rasuah (SPRM) Mahadi Abdul Jumaat memaklumkan pihaknya dan Jabatan Peguam Negara memutuskan untuk tidak meneruskan semua pertuduhan terhadap Teo.Mahadi berkata ini berikutan tertuduh telah menghantar representasi berhubung pertuduhan itu kepada Jabatan Peguam Negara dan SPRM.Pada 13 Disember 2017, Teo mengaku tidak bersalah terhadap semua pertuduhan itu. Dia didakwa melakukan pengubahan wang haram melalui penerimaan wang rasuah yang melibatkan projek di Jabatan Air Negeri Sabah sejak 2010 hingga 2016.Kes itu pada peringkat perbicaraan dengan pihak pendakwaan telah memanggil lima saksinya untuk memberi keterangan.Sementara itu dalam sidang media selepas prosiding itu Pengarah Kanan Bahagian Perundangan dan Pendakwaan SPRM Faridz Gohim Abdullah berkata kompaun sebanyak RM30 juta dikenakan terhadap tertuduh.Faridz berkata tindakan SPRM mengenakan kompaun itu adalah satu bentuk pemulangan aset di bawah Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAM) 2001.Beliau berkata kompaun itu merupakan hukuman atau tindakan punitif terhadap tertuduh dan secara tidak langsung sebagai satu pengakuan salah.“Dengan jumlah ini ia merupakan satu kejayaan kepada pihak pendakwaan dan sekiranya tertuduh tidak membayar kompaun, dia akan didakwa penuh dalam mahkamah,” katanya.Beliau berkata keputusan ke atas Teo itu tidak menjejaskan kes tiga individu lain (termasuk Awang Mohd Tahir Mohd Talib) yang turut menghadapi pertuduhan berkaitan.Pada 4 Oktober 2016, Teo bersama bekas pengarah jabatan itu, Awang Mohd Tahir Mohd Talib ditahan SPRM dan selepas menggeledah pejabat dan kediaman kedua-dua suspek, SPRM menemukan wang tunai RM52 juta iaitu RM7 juta milik Teo manakala RM45 juta milik Awang Mohd Tahir.Turut ditemukan adalah barangan kemas, wang tunai di dalam beberapa akaun di luar negara serta geran-geran tanah yang keseluruhannya bernilai kira-kira RM180 juta termasuk wang tunai.


SPRM siasat dakwaan penyelewengan RM600 bilion

Suruhanjaya Pencegahan Rasuah Malaysia (SPRM) telah membuka kertas siasatan berhubung isu dana RM600 bilion yang didakwa diseleweng kerajaan terdahulu.
Ketua Pesuruhjaya SPRM Azam Baki mengesahkan perkara itu namun tidak mendedahkan butiran lanjut berhubung siasatan yang sedang dilaksanakan agensi berkenaan.
“Ya, SPRM ada membuka kertas siasatan berhubung isu ini,” katanya ringkas.
Kontroversi mengenai penggunaan dana kecemasan berjumlah lebih RM600 bilion ketika negara berdepan pandemik Covid-19 pernah dibangkitkan oleh bekas ketua menteri Melaka Adly Zahari pada 15 November lepas.
Semalam, Perdana Menteri Anwar Ibrahim berkata beliau menyerahkan sepenuhnya kepada agensi berkaitan untuk menyiasat isu dana RM600 bilion yang didakwa diseleweng kerajaan terdahulu.
Menurut Anwar, Kementerian Kewangan telah memaklumkan beberapa pelanggaran melibatkan isu itu.
Bekas Perdana Menteri Muhyiddin Yassin pula dilapor berkata beliau tidak takut disiasat susulan dakwaan penyelewengan dana kerajaan berjumlah RM600 bilion ketika mengetuai pentadbiran sebelum ini.


Indonesia penjarakan jurucakap FPI atas tuduhan militan

Mahkamah Indonesia semalam menjatuhkan hukuman penjara tiga tahun ke atas seorang pemimpin kumpulan radikal Islam yang telah diharamkan kerana “secara sengaja membantu pelaku keganasan.”Kes terhadap bekas setiausaha agung dan jurucakap Front Pembela Islam (FPI), Munarman, susulan hukuman penjara yang dikenakan ke atas ketua umum FPI, Rizieq Shihab pada tahun lalu kerana menyebarkan maklumat palsu mengenai Covid-19.Pengikut pertubuhan kontroversi itu mendakwa, kes melibatkan Munarman tersebut bermotif politik.Pada 2020, FPI diharamkan kerajaan Presiden Joko Widodo.Tindakan itu telah menyebabkan gerakan pertubuhan yang mendapat pengaruh besar dalam politik di negara majoriti Islam itu menjadi lumpuh.“(Kami) dengan ini mengisytiharkan defendan sudah dibuktikan mengikut undang-undang, bersalah melakukan perbuatan keganasan,” kata hakim yang mengetuai mahkamah di Jakarta pada perbicaraan yang disiarkan saluran berita Kompas TV.Menurut seorang lagi hakim, Munarman didapati bersubahat dengan “pelaku keganasan”, dengan “menyembunyikan maklumat mengenai tindakan ganas”.FPI, mendapat reputasi dan pengaruhnya kerana sering menyerbu bar dan rumah pelacuran serta menentang agama minoriti secara ganas.Bagaimanapun, ia menerima sokongan dalam kalangan rakyat Indonesia yang berpendapatan rendah berikutan kerja amalnya yang dijalankannya seperti mengagihkan bantuan semasa bencana alam.Pengaruh FPI dilihat lebih jelas pada 2016, apabila Rizieq menerajui demonstrasi bantahan besar-besaran terhadap gabenor Jakarta ketika itu, Basuki Tjahaja Purnama atau Ahok, seorang Kristian yang kemudian dipenjarakan kerana menghina Islam.Kes tersebut mendedahkan pertelagahan mendalam antara agama dan politik identity di Indonesia yang terkenal dengan keragaman bangsa dan agama.Selepas tunjuk perasaan tersebut, Presiden Jokowi berikrar untuk menghentikan gerakan yang boleh mengancam dan memusnahkan tradisi keberagaman dan agama Islam yang dilaksanakan dengan pendekatan sederhana di negara itu.Peguam Munarman, Aziz Yanuar, berkata mereka akan merayu keputusan itu dan memaklumkan, anak guamnya “tenang” selepas hukuman itu diputuskan.Pendakwa raya menuduh Munarman, yang ditangkap tahun lalu, mengumpul sokongan bagi kumpulan Daesh dan menggesa hukuman penjara lapan tahun dikenakan ke atasnya.Munarman bagaimanapun menafikan tuduhan itu


Kerajaan baru mesti kekalkan dasar sedia ada dalam perang melawan Covid-19, kata Agong

Dalam sebuah peringatan kepada ahli-ahli politik bahawa rakyat tidak boleh dibebankan dengan kemelut politik yang tidak berkesudahan, Yang di-Pertuan Agong berharap sebarang kerajaan baru yang ditubuhkan akan mengekalkan dasar-dasar dan usaha dalam melawan pandemik Covid-19.“Perancangan di bawah dasar sedia ada seperti pelaksanaan projek pembangunan, program menangani pandemik Covid-19, termasuk program vaksinasi untuk mencapai imuniti kelompok, dan program pemulihan negara perlu dikekalkan,” kata Istana Negara dalam sebuah kenyataan menyimpulkan nasihat yang diberikan Sultan Abdullah Sultan Ahmad Shah kepada pemimpin parti politik semalam.Istana Negara turut berkata Agong juga turut memberitahu ahli-ahli Parlimen bahawa perdana menteri baru akan dipilih berdasarkan Perlembagaan.Beliau berkata ahli-ahli Parlimen perlu berkhidmat dengan dengan penuh kejujuran demi kemaslahatan rakyat.“Majoriti ‘frontliners’ berada dalam keletihan kerana berhadapan ribuan pesakit Covid-19 baru setiap hari. Bahkan, fasiliti-fasiliti kesihatan negara juga berada pada situasi yang membimbangkan,” katanya.Istana turut berkata kemelut politik memberikan kesan negatif yang mendalam kepada ekonomi negara, dan demi kemasalahatan dan keselamatan rakyat, pilihan raya umum tidak menjadi pilihan sebagai jalan keluarnya.Beberapa hari selepas beliau mengangkat sumpah sebagai perdana menteri, Muhyiddin Yassin mengumumkan perintah kawalan pergerakan ketika Malaysia mula menunjukkan penularan signifikan wabak Covid-19.Keputusan tersebut memaksa kerajaan untuk membelanjakan bilion ringgit dalam pelbagai pakej rangsangan bagi membantu perniagaan dan pekerja dalam melangsungkan kehidupan ketika berdepan dengan impak daripada langkah-langkah membendung pandemik.Kerajaan sebelum ini juga berjaya menjalankan program vaksinasi besar-besaran yang kini mencapai 35% populasi negara lengkap divaksinasi selain kadar vaksinasi hariannya telah mendapat pujian antarabangsa.Muhyiddin turut memperkenalkan Pelan Pemulihan Negara, dengan matlamat utamanya untuk membuka semula sektor ekonomi dan aktiviti sosial dapat dijalankan seperti biasa.


Pengurusan kes lucut harta Najib-Rosmah 25 November

Pihak pendakwaan akan memaklumkan kepada Mahkamah Tinggi mengenai status pemeriksaan barang kemas yang disita polis daripada premis milik Obyu Holdings Sdn Bhd dalam kes lucut hak harta melibatkan Najib Razak dan isterinya, Rosmah Mansor pada bulan depan.Barangan yang didakwa hasil aktiviti haram yang dikaitkan dengan skandal dana 1Malaysia Development Berhad (1MDB), disita mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram (AMLATFPUAA) 2001.Timbalan Pendakwa Raya Faten Hadni Khairuddin ketika dihubungi Bernama menerusi aplikasi WhatsApp hari ini berkata pihak pendakwaan sepatutnya memaklumkan kepada mahkamah mengenai status pemeriksaan barang kemas itu hari ini yang ditetapkan untuk pengurusan kes.“Namun, disebabkan pelaksanaan Perintah Kawalan Pergerakan Bersyarat (PKPB) oleh kerajaan, pengurusan kes itu ditetapkan pada 25 November ini di hadapan Hakim Mahkamah Tinggi Datuk Muhammad Jamil Hussin,” katanya dan turut memberitahu bahawa pengurusan kes hari ini dilapangkan.Mac lepas, hakim itu membenarkan permohonan Najib dan Rosmah untuk memeriksa barang kemas yang dirampas oleh pihak berkuasa dan disimpan di Bank Negara Malaysia (BNM).Dalam notis usul yang difailkan terhadap Obyu Holdings, kerajaan antara lain menyita sejumlah 11,991 unit barang kemas, 401 utas jam tangan dan 16 unit aksesori jam tangan, 234 unit cermin mata dan 306 beg tangan serta wang tunai pelbagai denominasi berjumlah RM114,164,393.44.Selepas prosiding pada 27 Julai lepas, pihak pendakwaan memberitahu media bahawa bekas perdana menteri itu dan isterinya memeriksa 306 beg tangan, 401 jam tangan, 16 aksesori jam tangan dan 234 cermin mata yang disita polis dari premis milik Obyu Holdings di Pavilion Residences, pada Mei 2018.Pada prosiding di hadapan Hakim Muhammad Jamil pada 27 Julai itu, pendakwaan memaklumkan bahawa Najib dan Rosmah memeriksa barangan berharga berkenaan pada 25 Julai lepas kecuali barang kemas kerana tukang emas warga Lubnan dari Global Royalty Trading SAL, masih tidak dibenarkan memasuki negara ini berikutan sempadan negara ditutup ekoran wabak Covid-19.Global Royalty juga akan memeriksa barang kemas tersebut.Pihak pendakwaan memfailkan permohonan untuk melucut hak aset yang dikatakan bernilai RM680 juta yang disita dari premis milik Obyu Holdings yang dimiliki Bustari Yusof.Najib, Rosmah, Umno dan Global Royalty merupakan pihak ketiga dalam permohonan lucut hak itu.Dalam notis usul yang difailkan terhadap Obyu Holdings, kerajaan antara lain menyita sejumlah 11,991 unit barang kemas, 401 utas jam tangan dan 16 unit aksesori jam tangan, 234 unit cermin mata dan 306 beg tangan serta wang tunai pelbagai denominasi berjumlah RM114,164,393.44.Pihak pendakwaan memfailkan permohonan lucut hak harta Obyu Holdings mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001.


25.5% populasi kanak-kanak terima dos pertama vaksin

Sebanyak 904,368 individu atau 25.5% populasi kanak-kanak berusia lima hingga 11 tahun di Malaysia telah menerima dos pertama vaksin melalui Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan data menerusi laman web CovidNow, sejumlah 14,736,569 individu atau 62.6% populasi dewasa di negara pula telah menerima dos penggalak Covid-19 dan seramai 22,950,422 atau 97.5% telah melengkapkan vaksinasi mereka manakala 23,230,349 atau 98.7% telah menerima sekurang-kurangnya satu dos vaksin.Bagi remaja berusia 12 hingga 17 tahun, sebanyak 2,801,714 individu atau 90% daripada populasi itu telah melengkapkan vaksinasi mereka manakala 2,897,292 atau 93.1% telah menerima sekurang-kurangnya satu dos vaksin.Vaksinasi harian semalam menyaksikan 101,038 dos vaksin diberikan meliputi 26,476 dos pertama, 1,300 dos kedua dan 73,262 dos penggalak, menjadikan jumlah kumulatif dos vaksin yang diberikan di bawah Program Imunisasi Covid-19 Kebangsaan (PICK) sebanyak 67,313,182.Sementara itu, menurut portal GitHub KLM, 78 kes kematian akibat Covid-19 direkodkan semalam dengan 21 kes di Johor, diikuti Kedah (15), Selangor (13), Perak (sembilan), Sabah (enam), Pulau Pinang (lima), masing-masing dua kes di Kelantan, Melaka dan Terengganu, manakala Negeri Sembilan, Pahang dan Kuala Lumpur masing-masing merekodkan satu kes.


Walaupun tak sesuai PRU15 sekarang, PN hormat keputusan bubar Parlimen

Perikatan Nasional (PN) menghormati keputusan dan pembubaran Parlimen oleh Perdana Menteri Ismail Sabri Yaakob hari ini meskipun merasakan sekarang bukanlah masa yang sesuai untuk mengadakan pilihan raya umum.
Pengerusi PN Muhyiddin Yassin berkata, pengumuman itu sudah pun dibuat mengikut lunas dan laras Perlembagaan negara serta mendapat perkenan Yang di-Pertuan Agong Sultan Abdullah Sultan Ahmad Shah.
"Meskipun sebelum ini PN berikan pandangan kerana situasi semasa dilihat tidak berapa sesuai,” katanya pada sidang media di Pahang beberapa jam selepas pembubaran Parlimen oleh Ismail.
"Kemungkinan banjir dan masalah-masalah lain yang dihadapi negara. Itu telah pun kita berikan pandangan.
“Walaupun begitu bila keputusan dicapai Yang di-Pertuan Agong dah perkenan, maka kita hormati keputusan itu.”
Sebelum ini, seramai 12 ahli jemaah menteri dari PN menghantar surat kepada Sultan Abdullah sebagai reaksi tidak bersetuju Pilihan Raya Umum ke-15 (PRU15) diadakan pada tahun ini berikutan risiko banjir akibat musim monsun timur laut.
Tindakan itu juga dinyatakan bagi membenarkan ekonomi negara pulih sepenuhnya untuk memudahkan urusan rakyat yang terbeban dengan isu kos sara hidup dan inflasi.
Menurut Muhyiddin lagi, PN sudah mempuat perisapan dan usaha meneruskan kerja-kerja kepada rakyat akan terus dibuat bagi memastikan gabungan itu berjaya meraih kemenangan pada PRU15.
Katanya, berdepan PRU15 bukan sesuatu yang baru dan sudah menjadi perancangan yang berpanjangan sejak dahulu lagi.
"Cuma kita berharap proses pilihan raya kali ini tidak terganggu dengan keadaan banjir yang dah mula berlaku.
"Kita harap juga supaya situasi tak jadi lebih buruk agar rakyat boleh jalankan tugas dan tanggungjawab turun mengundi," katanya.
MetMalaysia sebelum ini menasihatkan supaya kerajaan tidak mengadakan pilihan raya semasa musim tengkujuh timur laut, ketika desakan kuat Presiden Umno Ahmad Zahid Hamidi supaya PRU15 diadakan tahun ini.
Timbalan Ketua Pengarah Jabatan Meteorologi, Hisham Mohd Anip berkata, banjir lazimnya berlaku di seluruh negara pada musim tengkujuh.
“Dalam tempoh peralihan pun banyak tempat sudah banjir” katanya pada 6 Oktober lalu, memetik kejadian banjir di Perak dan Johor baru-baru ini.
"Jadi dari segi kesesuaian, ia tidak membantu untuk mengadakan pilihan raya."


Mekanisme laksana subsidi petrol bersasar sangat rumit, kata PM

Perdana Menteri Anwar Ibrahim hari ini berkata kerajaan seboleh-bolehnya mahu mekanisme subsidi bersasar dilaksanakan sesegera yang mungkin.
Bagaimanapun, beliau berkata kerajaan sedar penetapan mekanisme berkenaan, termasuk bagi diesel dan RON95 tidak mudah dan agak kompleks.
Sehubungan itu beliau berkata pihaknya sedang mempertimbangkan beberapa kertas kerja dan cadangan berhubung mekanisme berkenaan, bagi memastikan ia dapat dilaksanakan secara lebih efektif dan segera.
“Kami sedang berusaha ke arah itu, sebenarnya ada satu pasukan sedang mengusahakannya sekarang ini, dan terdapat beberapa cadangan tetapi kami tidak beberapa yakin dari segi keberkesanan pelaksanaannya.
“tidak seperti bekalan elektrik kita tahu rumah itu, kilang,… tetapi diesel suatu yang berbeza,” katanya kepada pemberita selepas mengadakan sesi Temu Mesra di Pusat Penjaja Madani di Jalan Tuanku Abdul Rahman di Kuala Lumpur hari ini.
Anwar berkata pelaksanaan subsidi bersasar adalah bagi memastikan hanya golongan yang selayaknya, dapat menikmati kemudahan tersebut.
Sebelum ini Perdana Menteri berkata adalah tidak munasabah untuk kerajaan meneruskan subsidi seperti kos mengerjakan haji dan elektrik, kepada golongan T20.
“Ia memandangkan sekurang-kurangnya 40 peratus daripada subsidi yang disalurkan kerajaan kepada orang miskin sebelum ini, turut dinikmati oleh golongan terbabit,” kata Anwar.
Timbalan Menteri Kewangan Ahmad Maslan pada Mei berkata penetapan mekanisme bagi pemberian subsidi bersasar, sudah 75 peratus selesai dan hasil perbincangan berhubung mekanisme itu yang membabitkan pelbagai jawatankuasa, akan dibentangkan di Kabinet, sebelum sebarang keputusan lanjut dimuktamadkan.


Twitter sekat akaun Trump

Twitter pada Rabu menyekat akaun Presiden Donald Trump sekurang-kurangnya 12 jam kerana bahasa retorik melampau dan memberi amaran akaun itu mungkin akan ditutup sepenuhnya jika masih melanggar peraturan, lapor Agensi Anadolu.“Ekoran situasi kekacauan yang belum pernah terjadi sebelum ini dan berterusan di Washington, DC, kami telah mengarahkan tiga Tweet @realDonaldTrump yang disiarkan awal hari ini dipadamkan kerana melanggar peraturan terhadap dasar integriti sivik kami,” kata syarikat media sosial itu di laman sesawangnya.“Ini bermakna akaun @realDonaldTrump akan disekat selama 12 jam. Jika Tweet masih tidak dipadam akaun akan tetap disekat.”Tambah syarikat itu, jika selepas ini masih melanggar peraturan “akan mengakibatkan  akaun @realDonaldTrump terus ditutup.”Twitter sebelum ini menyekat tiga ciapan Trump.Antara ciapan Trump menerusi video yang dimuat naik beliau mengulangi dakwaannya pilihan raya presiden “dicuri dari kami” dan menggesa penyokongnya balik. Ciapan kedua Trump mempertahankan apa yang dilakukan penyokongnya.Facebook dan YouTube turut menarik balik rakaman video yang sama.Trump dan sekutu politiknya selama berbulan-bulan menuduh Pilihan Raya Presiden 2020 dipenuhi dengan penipuan dan tujuh juta undi ditipu yang mencetuskan kemarahan dalam kalangan penyokongnya.Jabatan Kehakiman bagaimanapun, tidak menemukan bukti untuk menyokong dakwaan Trump itu.


Tauliah semakin tak relevan disebabkan populariti pendakwah dalam talian

Populariti pendakwah-pendakwah Islam dalam media sosial dilihat mengancam kaedah yang selama ini digunakan pihak berkuasa agama Malaysia dalam memastikan keseragaman memahami ajaran Islam, menurut satu laporan terbaru mengenai peningkatan trend pendakwah dalam talian oleh sebuah badan pemikir berpusat di Singapura.Menurut ahli akademik Faizal Musa dalam satu kajian terbaru yang diterbitkan Institut Pengajian Asia Tenggara-Yusof Ishak (Iseas), sebuah badan penyelidikan berkaitan kerajaan yang memfokuskan tentang pembangunan negara-negara serantau di Asia Tenggara, ramai pendakwah bukan sahaja tidak perlu memenuhi syarat untuk mendapatkan tauliah mengajar agama Islam, tetapi mereka juga memiliki berjuta-juta pengikut di media sosial dan menjadi tempat rujukan mengenai hal agama setiap hari.Faizal atau nama penanya Faisal Tehrani mengatakan, penggunaan medium dalam talian oleh pendakwah menjadikan sijil tauliah tidak lagi relevan, dengan pihak berkuasa agama mendapati berlaku kesukaran bagi memantau dan mengawal mereka seperti dalam bentuk fizikal.“Dengan media sosial, sijil tauliah menjadi semakin tidak relevan; kandungan dakwah tidak dikawal sedangkan di tempat-tempat awam mereka perlu mematuhi beberapa kriteria,” tulis Faisal yang juga merupakan pengkaji di Institut Alam dan Tamadun Melayu Universiti Kebangsaan Malaysia (UKM).Sijil pentauliahan merupakan kebenaran yang dikeluarkan oleh majlis agama negeri bertujuan memastikan hanya mereka yang sudah menerima tauliah daripada pihak berkuasa dibenarkan memberi ceramah mengenai ajaran Islam, dan melarang mereka yang tidak diiktiraf secara rasmi oleh kerajaan negeri.Sejak beberapa tahun, pihak berkuasa menarik balik sijil tauliah yang diberikan kepada beberapa penceramah kerana didapati melanggar beberapa syarat seperti menyentuh mengenai politik, atau membuat sebarang kenyataan sensitif yang boleh menimbulkan kemurkaan dalam kalangan raja-raja Melayu.Bagaimanapun, pengkritik birokrasi Islam di Malaysia mengatakan pentauliahan tersebut sering digunakan untuk menentukan naratif Islam, bagi menjauhkan mereka yang sering mempersoalkan amalan konservatif diamalkan sejak sekian lama dalam kalangan masyarakat Islam.Sejak beberapa tahun lalu, pihak berkuasa agama menahan beberapa individu kerana memberikan ceramah di tempat-tempat awam tanpa sijil tauliah termasuk pendakwah terkemuka dalam dan luar negara.Pada 2017, pihak berkuasa agama Kuala Lumpur menahan ilmuan dari Turki yang berpangkalan di Amerika Syarikat, Mustafa Akyol atas kesalahan “memberi ceramah agama tanpa tauliah”, semasa siri lawatan berdakwah kebebasan bersuara dan Islam.Faisal berkata, Mufti Perlis Mohd Asri Zainul Abidin, pendakwah dari Terengganu Azhar Idrus, aktivis kerja amal Ebit Liew dan selebriti rancangan realiti televisyen PU Azman (Azman Syah Elias), masing-masing mewakili mazhab yang berbeza dan pelbagai.Kesemua mereka dilihat berjaya menggunakan media sosial seperti YouTube, memberi ceramah seluruh negara yang mana tauliah dikeluarkan pihak berkuasa agama negeri tidak mampu melakukannya.“Seiring dengan pengaruh yang dimiliki pendakwah-pendakwah ini kepada jutaan pengikut, pelbagai orientasi dan kebersamaan pendakwah ini menimbulkan kegelisahan dalam kalangan pihak berkuasa agama,” kata Faisal di mana beliau sendiri mempunyai pengalaman pahit dengan pihak berkuasa agama yang mempengaruhi pihak kerajaan menyebabkan beberapa buah bukunya diharamkan.Dalam satu soal selidik yang dilakukan dalam kalangan peminat Ebit Liew dan PU Azman, kedua-dua mereka seperti dinyatakan oleh Faisal mewakili pemahaman Islam bertentangan, yang mana difahamkan majoriti daripada responden mengakui pemahaman terhadap Islam berubah selepas mengikuti pendakwah itu.Faisal mengatakan, PU Azman lebih cenderung kepada fahaman Wahabi, satu aliran Islam yang dilihat sebagai keras dan mempengaruhi kehidupan masyarakat di Arab Saudi sejak berdekad lalu, manakala Liew mewakili versi Islam tradisional dengan pendekatan lebih lembut yang dipengaruhi kumpulan Tablighi Jamaat yang berpusat di India.Di beberapa negeri, kecenderungan terhadap fahaman Wahabi dan tabligh bermaksud pendakwah tersebut tidak akan mendapat pentauliahan untuk mengajar atau memberikan ceramah agama.Tetapi, dengan adanya internet perkara itu tidak bukan lagi satu masalah, seperti yang ditunjukkan oleh jutaan pengikut Liew dan Azman.“Oleh itu, seseorang harus bertanya adakah sijil tauliah untuk berdakwah masih relevan ketika ini kerana pendakwah tidak lagi memerlukan ruang fizikal untuk berceramah dan sebaliknya menggunakan akaun YouTube miliknya,” tulis Faisal.“Media sosial seperti seperti Facebook dan Instagram mempunyai fungsi terbina bagi membolehkan para pendakwah berinteraksi dengan pengikut mereka secara siaran langsung.”


SPRM pertimbang permohonan Perancis berhubung skandal rasuah MRT KL zaman Najib

Suruhanjaya Pencegahan Rasuah Malaysia (SPRM) memaklumkan pihaknya sedang meneliti permohonan pihak berkuasa Perancis berhubung siasatan mengenai penipuan dan rasuah melibatkan projek Klang Valley Mass Rapid Transport (KVMRT) semasa pentadbiran bekas perdana menteri Najib Razak.Ketua Pesuruhjaya SPRM Azam Baki berkata, pihak berkuasa negara itu sudah pun memohon Mutual Legal Assistance (MLA) berhubung skandal MRT KL.Bagaimanapun, katanya, permohonan itu perlu melalui Jabatan Peguam Negara.“Kita sedang meneliti apa yang kita boleh bekalkan dan beri bantuan kepada mereka. Bukan semua yang mereka minta akan kita penuhi.“(Begitu juga) apa-apa juga permohonan kita kepada Perancis, mereka kena bantu,” katanya kepada pemberita ketika ditemui di Putrajaya hari ini.Tambahnya, SPRM sudah pun membuka siasatan berhubung projek bernilai kira-kira RM692 juta itu sejak dua bulan lalu.“Kami sudah lebih awal mulakan siasatan.”Terdahulu, MalaysiaNow melaporkan Perancis sedang menyiasat skandal itu melibatkan projek MRT2 dengan tumpuan siasatan kepada sebuah syarikat di Malaysia yang dikaitkan dengan sebuah konglomerat Perancis yang terkenal dengan kes penipuan kerana memalsukan ujian keselamatan dan kualiti yang dijalankannya.Sumber memberitahu, siasatan yang sedang dijalankan itu mendedahkan senarai nama orang kenamaan termasuk seorang individu yang merupakan pembantu kanan bekas perdana menteri, termasuk seorang kerabat diraja.Difahamkan, sekurang-kurangnya tiga syarikat Malaysia dipercayai berada di bawah radar penyiasat badan anti rasuah di Paris.


Dos penggalak Moderna, Pfizer lebih berkesan bagi penerima vaksin J&J

Satu kajian Amerika Syarikat (AS) yang diterbitkan pada Rabu mendapati penerima vaksin Johnson & Johnson (J&J) mungkin lebih sesuai untuk menerima dos penggalak jenis Pfizer atau Moderna.Kajian yang dibiayai Institut Kesihatan Kebangsaan (NIH) itu dilaksanakan bagi melihat kesesuaian “vaksin campuran” yang menggabungkan vaksin keluaran berbeza untuk menjadi dos penggalak walaupun perkara itu masih dilarang di AS.Kajian itu dilakukan terhadap 458 golongan dewasa yang divaksinasi dengan satu dari tiga jenis vaksin (Pfizer, Moderna, dan J&J) diluluskan AS dalam tempoh sekurang-kurangnya 12 minggu.Tiga kumpulan penerima vaksin tersebut dipecahkan kepada tiga kumpulan baru untuk menerima salah satu daripada vaksin sedia ada sebagai penggalak.Setiap kumpulan terdiri dari 50 orang dan saintis akan menganalisis tahap antibodi penerima selepas 15 hari suntikan dos penggalak itu diberikan.Bagi mereka yang menerima vaksin awal J&J, tahap antibodi mereka didapati meningkat empat kali lebih tinggi selepas menerima dos penggalak itu manakala penerima dos penggalah Pfizer menunjukkan peningkatan 35 kali ganda dan 76 kali ganda selepas menerima dos penggalak Moderna.Kajian itu juga mendapati, tahap antibodi mereka yang mendapat vaksin Moderna juga lebih tinggi tanpa mengira jenis dos penggalak diterima berbanding dengan mereka yang awalnya disuntik vaksin Pfizer atau J&J.Berdasarkan ujian itu juga, ia tidak menunjukkan “tanda-tanda kebimbangan keselamatan dikenal pasti” selepas suntikan diberikan namun setakat ini, kajian semula belum dilakukan.Jumlah peserta juga adalah kecil dan tindak balas imun dapat berkembang dari semasa ke semasa iaitu melebihi 15 hari dalam kajian.Sementara itu, berhubung keputusan ujian suntikan penggalak kedua J&J yang dijalankan oleh syarikat tersebut, profesor di Kolej Perubatan Baylor, Dr Peter Hotez menyifatkannya sebagai satu dapatan yang “mengkagumkan”.“Apa yang penting jangan terlalu ghairah dengan dapatan kajian itu,” katanya menerusi ciapan Twitter.Kajian NIH itu perlu diteliti jawatankuasa pakar dari Pentadbiran Ubat dan Makanan (FDA) yang dijadual menilai permohonan dos penggalak daripada Moderna hari ini dan J&J esok.Dos penggalak Pfizer diluluskan di AS khusus untuk populasi tertentu seperti mereka yang berusia 65 tahun ke atas, orang dewasa yang menghodap penyakit berisiko tinggi dan mereka yang kerap terdedah dengan pandemik itu.


PH Selangor sasar menang 51 daripada 56 kerusi dalam PRN

Pakatan Harapan (PH) Selangor meletakkan sasaran memenangi 51 daripada 56 kerusi Dewan Undangan Negeri (DUN) dalam Pilihan Raya Negeri (PRN) yang dijangka berlangsung Ogos ini.
Pengarah Pilihan Raya PH Selangor Mohd Yahya Mat Sahri berkata keyakinan itu berdasarkan trek rekod cemerlang pentadbiran kerajaan negeri dalam membangunkan Selangor.
"Kita yakin pengundi nampak prestasi pentadbiran di Selangor yang menyantuni rakyat dengan pelbagai inisiatif yang membantu rakyat seperti Skim Air Darul Ehsan, Skim Perlindungan Insurans dan Takaful Percuma, Bantuan Kehidupan Sejahtera Selangor, dan Skim Mesra Warga Emas.
"Selain itu kerjasama antara PH dan Barisan Nasional (BN) juga mampu mengukuhkan lagi keyakinan rakyat terhadap kerajaan perpaduan ini serta dapat menarik lebih banyak undi," katanya kepada media selepas Mesyuarat Khas MPP PKR di Kompleks Seri Perdana di sini, hari ini.
Dalam pada itu, Mohd Yahya berkata terdapat beberapa kerusi yang masih dalam peringkat rundingan antaranya Gombak Setia dan Kota Damansara.
"Kita jangka rundingan akan selesai dalam masa terdekat. Ia sudah berada di peringkat rundingan antara presiden-presiden parti kerana di peringkat kami, jawatankuasa perundingan parti, ia telah selesai," katanya.
Terdahulu, Mohd Yahya berkata mesyuarat selama sejam setengah yang dipengerusikan Presiden Datuk Seri Anwar Ibrahim itu turut dihadiri Timbalan Presiden Rafizi Ramli, Naib-naib Presiden dan Setiausaha Agung Saifuddin Nasution Ismail.
DUN Selangor bagi penggal ke-14 secara rasminya dibubarkan Jumaat lepas, dan dengan pembubaran itu, pentadbiran Selangor kini ditadbir kerajaan sementara sehingga kerajaan baharu dibentuk selepas PRN nanti.
Selangor antara enam negeri yang akan mengadakan PRN selain Negeri Sembilan, Pulau Pinang, Kedah, Kelantan dan Terengganu.
Pada PRU-14, PH mendominasi memenangi 51 daripada 56 kerusi, diikuti BN dan PAS masing-masing mendapat empat dan satu kerusi.
Kedudukan terkini kerusi sebelum DUN dibubarkan ialah PH memiliki 40 kerusi (PKR-19, DAP-15, Amanah-enam), BN (lima), Bersatu (empat), Parti Bangsa Malaysia (PBM) (dua) manakala PAS, Pejuang dan Warisan masing-masing satu kerusi serta seorang wakil rakyat Bebas.
Satu lagi kerusi, DUN Batang Kali, diisytiharkan kosong setelah wakil rakyatnya tidak hadir ke persidangan DUN melebihi enam bulan.


Sultan Selangor umum Persiaran Institut ditukar kepada Persiaran Tun Arshad Ayub

Sultan Selangor Sultan Sharafuddin Idris Shah menitahkan agar nama Persiaran Institut di Seksyen 1, Shah Alam ditukar kepada Persiaran Tun Arshad Ayub, bersempena nama pengarah pertama Institut Teknologi Mara yang kini dikenali Universiti Teknologi Mara (UiTM).Menerusi hantaran di Facebook Selangor Royal Office, Istana Alam Shah memaklumkan titah Sultan Selangor itu telah diluluskan dan dikuatkuasakan serta merta oleh kerajaan negeri Selangor menerusi Majlis Bandaraya Shah Alam (MBSA).“Pertukaran nama persiaran ini merangkumi jalan sepanjang 1.62 kilometer yang bermula dari Bulatan Bistari Seksyen 2 (di hadapan pintu masuk utama UiTM) hingga persimpangan lampu isyarat (berhampiran Universiti Selangor) Seksyen 7, Shah Alam,” menurut kenyataan itu.Menurutnya, penukaran nama persiaran tersebut adalah bagi mengenang jasa Arshad yang juga tokoh pendidikan negara dihormati dan disegani serta banyak berjasa dalam memperkasakan sistem pengajian tinggi di negara ini khususnya pembangunan UiTM.Arshad meninggal dunia pada 14 Jun lepas di usia 93 tahun.


Kerajaan sedang perkemas SOP, kurangkan dari 181 kepada 10 sahaja, kata menteri

Kerajaan sedang berusaha memperkemas prosedur operasi standard (SOP) berkaitan Covid-19 sedia ada supaya lebih difahami rakyat, golongan industri dan pihak yang menjalankan penguatkuasaan, kata Menteri Kanan Pertahanan Hishammuddin Hussein.Beliau berkata buat masa ini, terdapat 181 SOP merangkumi keempat-empat fasa Pelan Pemulihan Negara (PPN) dan kerajaan bermatlamat mengurangkannya kepada 10 SOP sahaja.“Langkah memperkemas SOP yang telah diguna pakai selama lebih setahun ini tentunya akan mengambil sedikit masa namun kerajaan komited untuk menyelesaikannya sebelum peralihan ke fasa endemik,” katanya dalam sidang media mengenai hasil Mesyuarat Kuartet Menteri Covid-19.Turut serta dalam sidang media di bangunan Parlimen itu ialah Menteri Kesihatan Khairy Jamaluddin, Menteri Komunikasi dan Multimedia Annuar Musa, Menteri Kewangan Tengku Zafrul Aziz dan Ketua Pengarah Kesihatan Dr Noor Hisham Abdullah.Hishammuddin berkata bagi menentukan bagaimana SOP sedia ada dapat diperkemaskan, kerajaan bukan hanya mengambil kira data sains khususnya daripada kementerian kesihatan (KKM), tetapi juga maklum balas serta pandangan daripada pakar-pakar dan golongan industri.


3 penyandang kekal jawatan naib presiden dalam pemilihan PAS

Ketiga-tiga penyandang naib presiden PAS disahkan kekal memegang jawatan itu dalam pemilihan jawatankuasa tertinggi parti pada Muktamar Tahunan Ke-67 sesi 2021-2023.Mereka ialah Menteri di Jabatan Perdana Menteri (Hal Ehwal Agama) Idris Ahmad, Menteri Besar Terengganu Ahmad Samsuri Mokhtar dan Timbalan Menteri Besar Kelantan Mohd Amar Nik Abdullah.Ketika mengumumkan keputusan tersebut, Timbalan Pengerusi Jawatankuasa Pemilihan PAS Pusat Mohd Nurkhuzaini Abd Rahman berkata berdasarkan pemilihan yang diadakan semalam, Idris meraih 1,164 undi, Mohd Amar (956 undi) manakala Ahmad (778 undi).Bagaimanapun katanya, bekas Ahli Jawatankuasa Kerja PAS Pusat Mohd Zuhdi Marzuki yang turut bertanding bagi jawatan tersebut sekadar meraih 623 undi sekali gus gagal melayakkan diri.“Bagi pemilihan kali ini, jumlah perwakilan yang layak mengundi adalah 1,299 orang manakala jumlah undi yang diterima melalui e-voting adalah 1,221 undi,” katanya ketika mengumumkan keputusan pemilihan Jawatankuasa Tertinggi PAS Pusat pada Muktamar Tahunan Ke-67 sesi 2021-2023 hari ini.Terdahulu Presiden PAS Abdul Hadi Awang dan Timbalan Presiden Tuan Ibrahim Tuan Man mengekalkan jawatan masing-masing selepas menang tanpa bertanding.Turut menang tanpa bertanding ialah Hussin Ismail sebagai Pengerusi Tetap dan Kamal Ashaari sebagai Timbalan Pengerusi Tetap.Pemilihan kali ini turut melantik 18 ahli jawatankuasa daripada 36 pencalonan.Berikut senarai Ahli Jawatankuasa PAS Pusat bagi sesi 2021-2023:Muhammd Khalil Abdul HadiMuhammad Sanusi Md NorKamaruzaman MohamadKhairil Nizam KhirudinRiduan Mohamad NorIskandar Abdul SamadDr Halimah AliMohamed Fadzli HassanAhmad Marzuk ShaariMohd Nassuruddin DaudDr Najihahtussalehah AhmadSiti Zailah Mohd YusoffAzman IbrahimNasrudin HassanAhmad Amzad MohamedAli Akhbar GulasanMahfodz MohamedDr Rosni Adam


Taliban rancang ubah bekas pangkalan tentera asing kepada zon ekonomi khas

Pemerintah Taliban akan meneruskan rancangan untuk menjadikan bekas pangkalan tentera asing sebagai zon ekonomi khas untuk perniagaan, kata pemangku timbalan perdana menteri bagi hal ehwal ekonomi dalam satu kenyataan semalam.
Pemangku menteri perdagangan memberitahu Reuters pada Disember bahawa kementeriannya sedang merangka rancangan terhadap bekas pangkalan tentera Amerika Syarikat dan akan menyerahkannya kepada kedua-dua jawatankuasa ekonomi yang diketuai oleh pemangku timbalan perdana menteri Mullah Abdul Ghani Baradar serta kepada kabinet untuk kelulusan.
"Berikutan perbincangan menyeluruh, diputuskan bahawa Kementerian Perindustrian dan Perdagangan perlu mengambil alih secara berperingkat pangkalan tentera asing yang terbiar dengan matlamat untuk menukarnya menjadi zon ekonomi khas," kata Mullah Baradar dalam kenyataan itu.
Beliau menambah pelan perintis akan mula menukar pangkalan tentera di ibu kota Kabul dan di wilayah utara Balkh.
Ekonomi Afghanistan bergelut dan agensi bantuan memberi amaran tentang krisis kemanusiaan yang teruk sejak Taliban mengambil alih pada 2021 apabila tentera asing berundur selepas 20 tahun berperang.
Pengambilalihan itu mencetuskan pemotongan pembiayaan pembangunan, pembekuan aset bank pusat yang dipegang asing dan sekatan yang dikuatkuasakan ke atas sektor perbankan.
Keputusan pemerintah Taliban untuk menghalang kebanyakan pekerja NGO wanita bekerja tahun lalu mendorong banyak agensi bantuan menangguhkan sebahagian operasi manakala berjuta-juta orang masih bergantung kepada bantuan kemanusiaan.
Menurut Taliban, mereka memberi tumpuan untuk meningkatkan sara diri ekonomi melalui perdagangan dan pelaburan.
Beberapa pelabur asing menyatakan kebimbangan terhadap siri serangan, termasuk di sebuah hotel yang popular dengan ahli perniagaan China, yang didakwa oleh Negara Islam.
Bagaimanapun, Bank Dunia juga menyatakan bahawa eksport meningkat dan pemerintah Taliban berjaya mengekalkan pendapatan lebih stabil pada 2022.


Tengku Zafrul dilantik bendahari Umno Selangor

Menteri Pelaburan, Perdagangan dan Industri Tengku Zafrul Abdul Aziz dilantik sebagai bendahari Badan Perhubungan Umno Selangor.
Badan Perhubungan Umno Selangor dalam kenyataan memaklumkan Pengerusinya Megat Zulkarnain Omardin turut melantik Abdul Mutalif Abdul Rahim sebagai setiausaha Badan Perhubungan Umno negeri dan Mohd Zaidi Md Zain sebagai ketua penerangan Badan Perhubungan Umno negeri.
Pelantikan itu dibuat semasa mesyuarat pertama Badan Perhubungan Umno negeri itu semalam, selepas pemilihan parti selesai pada 18 Mac lepas.
Mesyuarat itu juga mengambil ketetapan iaitu Umno Selangor akan terus mendukung Kerajaan Perpaduan Malaysia dan komited untuk memastikan keutuhan kerjasama dalam kerajaan ini demi kestabilan negara.
Menurut kenyataan itu, Umno Selangor mengambil maklum perjalanan Sekretariat Kerajaan Perpaduan Malaysia dan akan mewujudkan Jawatankuasa Kerajaan Perpaduan Peringkat Negeri dalam masa terdekat serta mengadakan program bersama pimpinan Kerajaan Negeri.
Selain itu Umno Selangor turut memutuskan rangka kerja dalam penyediaan jentera di setiap peringkat dan memulakan gerakan di setiap Pusat Daerah Mengundi (PDM) serta meneruskan perundingan bersama Pakatan Harapan Selangor dalam menentukan pengagihan kerusi-kerusi bagi menghadapi Pilihan Raya Negeri Selangor.
Mesyuarat tersebut juga menyatakan bahawa Umno Selangor sebulat suara bersetuju dan menandatangani memorandum untuk memohon agar kepimpinan tertinggi Umno membela bekas Presiden Umno Najib Razak yang banyak berjasa kepada negara.


Kes harian menurun ke paras 5,800

Malaysia merekodkan kes baru sebanyak 5,809 kes menjadikan kes keseluruhan Covid-19 meningkat sebanyak 2,541,147 kes.4,712 pesakit juga direkodkan sembuh, menjadikan jumlah keseluruhan pesakit sembuh sebanyak 2,446,197.Dalam pada itu, kes yang memerlukan rawatan di unit rawatan rapi (ICU) adalah sebanyak 527 kes di mana 484 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 277 kes di mana 193 adalah kes Covid-19.Dari 5,809 kes harian yang dilaporkan pada hari ini, 102 kes (1.8%) adalah daripada Kategori Tiga, Empat, dan Lima, dan 5,707 kes (98.2%) lagi adalah terdiri daripada Kategori Satu dan Dua.


Syarikat mesti rebut peluang potongan cukai anjur program kesedaran benci rasuah

Langkah kerajaan melalui kementerian kewangan yang bersetuju meluluskan secara dasar permohonan Suruhanjaya Pencegahan Rasuah Malaysia (SPRM) untuk mendapatkan potongan cukai pendapatan kepada mana-mana syarikat swasta atau organisasi korporat yang melaksanakan program tanggungjawab sosial korporat (CSR) berkait usaha pencegahan dan pendidikan anti rasuah di negara ini amat dialu-alukan dan disambut baik oleh semua pihak.Pelaksanaan program ini membolehkan syarikat swasta atau organisasi korporat mendapat potongan cukai di bawah Seksyen 34(6)(h) Akta Cukai Pendapatan 1967.Berdasarkan peruntukan itu, syarikat atau organisasi korporat dan swasta layak memohon potongan cukai daripada pendapatan kasar perniagaan satu amaun bersamaan dengan amaun perbelanjaan yang dibuat.Insentif pelepasan cukai tersebut dilihat dapat menggalakkan lebih banyak syarikat swasta atau organisasi korporat bekerjasama dengan SPRM dalam melaksanakan program pencegahan dan pendidikan antirasuah.Perkara ini adalah sumbangan penting syarikat swasta atau organisasi korporat kepada usaha membudayakan integriti dan benci rasuah dalam kalangan masyarakat kita.Program pencegahan serta pendidikan antirasuah yang dilaksanakan oleh syarikat swasta atau organisasi korporat menerusi penganjuran program CSR ini akan memberi manfaat kepada masyarakat umum, termasuk pelajar di institusi pengajian tinggi dan sekolah dan bukan hanya kepada kakitangan syarikat itu sendiri.Lebih menarik, program-program yang dilaksanakan juga bukanlah aktiviti yang mengutamakan perniagaan, tidak bermotifkan keuntungan serta tidak menyentuh isu politik semasa.Kini, peluang dan ruang telah dibuka maka kesedaran serta perhatian terhadap kesan rasuah terhadap masyarakat dan negara perlu diterapkan dalam kalangan masyarakat bagi menghindari impak dan kesan negatif yang boleh menghancurkan masa depan negara.Sinergi antara syarikat swasta atau organisasi korporat, SPRM dan masyarakat dalam membanteras gejala rasuah perlu dijalin dengan baik malah secara berterusan.Jadi, apa yang ditunggu lagi?Gapailah peluang ini dengan menghubungi SPRM untuk mendapat maklumat lanjut atau memulakan perbincangan supaya program integriti dan antirasuah dapat dianjurkan demi kepentingan semua lapisan masyarakat.Abdul Hakim Abdullah adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Korea Selatan isytihar berkabung atas tragedi pesta Halloween

Presiden Korea Selatan, Yoon Suk-yeol mengisytiharkan tempoh berkabung susulan tragedi pesta Halloween mengorbankan kira-kira 151 orang di kawasan hiburan malam yang penuh sesak di Seoul.
Yoon mengucapkan takziah kepada mangsa dan mendoakan mereka yang cedera cepat sembuh.
"Ini benar-benar tragis," katanya dalam satu kenyataan.
"Tragedi dan bencana yang tidak sepatutnya berlaku berlaku di tengah-tengah Seoul malam tadi."
Orang ramai meraikan pesta Halloween di daerah Itaewon yang popular sehingga ke lorong pada Sabtu malam, kata pegawai kecemasan, sambil menambah jumlah kematian mungkin meningkat.
Ketua Balai Bomba Choi Sung-beom, berkata 151 kematian telah disahkan, termasuk 19 warga asing.
Beliau memberi taklimat  82 orang cedera di tempat kejadian, 19 daripadanya parah.
Ia merupakan acara Halloween pertama di Seoul dalam tempoh tiga tahun selepas negara itu menarik balik sekatan Covid-19 dan penjarakan sosial. Ramai peserta pesta memakai topeng dan kostum Halloween.
Beberapa saksi menyifatkan orang ramai menjadi semakin tidak terkawal dan gelisah apabila malam semakin gelap ketika kejadian yang berlaku kira-kira jam 10.20 malam waktu tempatan.
Saksi turut menggambarkan keadaan huru-hara sebelum rempuhan berlaku di mana gambar di mdia sosial menunjukkan ratusan orang terhimpit dalam ruang sempit sehingga terpaksa dibantu polis untuk melepaskan diri.
Kebanyakan mangsa adalah wanita dalam lingkungan 20-an, manakala warga asing yang terbunuh termasuk termasuk warga China, Iran, Uzbekistan dan Norway.


Hampir 50,000 mangsa banjir di Johor masih berada di PPS

Hampir 50,000 mangsa masih berada di pusat pemindahan sementara (PPS) di Johor pagi ini, berikutan keadaan banjir berterusan di negeri itu.
Jawatankuasa Pengurusan Bencana Negeri Johor berkata 49,410 mangsa banjir masih berada di pusat pemindahan sementara setakat 8 pagi hari ini.
Ini adalah penurunan kecil berbanding 50,596 mangsa yang direkodkan malam tadi.


Korea Utara lancar peluru berpandu balistik

Korea Utara melancar "peluru berpandu balistik" hari ini, kata tentera Seoul, mendorong Jepun mengeluarkan amaran kepada penduduk wilayah utara Hokkaido supaya mereka berlindung.
"Korea Utara melepaskan peluru berpandu balistik ke Laut Timur," kata Ketua Turus Bersama Seoul, merujuk kepada Laut Jepun. Maklumat lanjut berkaitan insiden itu tidak dibutirkan.
Jepun turut mengesahkan pelancaran itu, dan memberitahu penduduk Hokkaido supaya "berpindah segera" dan mencari perlindungan di dalam bangunan atau bawah tanah.
Negara itu turut memberi amaran peluru berpandu itu dijangka mendarat sekitar jam 8 pagi waktu tempatan.
Pegawai kerajaan tempatan di Hokkaido kemudian berkata, "tiada kemungkinan" peluru berpandu itu mengenai pulau tersebut.
Pyongyang telah melancarkan ujian senjata sejak awal tahun ini, termasuk apa yang didakwa media negaranya sebagai dron dasar laut berkuasa nuklear dan pelancaran dua peluru berpandu balistik antara benua.
Korea Utara mendakwa telah menjalankan tiga ujian dron dasar laut – dikenali sebagai Haeil, yang bermaksud tsunami dalam bahasa Korea – dalam tempoh kurang tiga minggu setakat ini.
Pyongyang juga mendakwa senjata itu mampu melepaskan "tsunami radioaktif".


Kerajaan tidak bezakan individu langgar SOP, kata PM

Kerajaan tidak membezakan mana-mana individu yang melakukan apa juga kesalahan termasuk melanggar prosedur operasi standard (SOP) Covid-19, kata Perdana Menteri Ismail Sabri Yaakob. “Tidak ada konsep orang atas kayangan tidak kena kompaun dan orang bawah sahaja kena kompaun. Sesiapa yang langgar SOP akan dikenakan kompaun termasuk menteri pertahanan dan lain-lain, tidak kira siapa,” katanya kepada media selepas merasmikan Laporan Penemuan Utama Banci Penduduk dan Perumahan 2020 hari ini.Beliau berkata demikian semasa diminta mengulas mengenai kompaun yang dikenakan kementerian kesihatan (KKM) kepada penganjur Majlis Pelancaran Briged MIC serta beberapa pemimpin kanan kerajaan termasuk Menteri Kanan Pertahanan Hishammuddin Hussein kerana melanggar SOP Covid-19, semalam. Menjawab desakan pemimpin DAP yang mahu Hishammuddin meletakkan jawatan, Ismail berkata tiada keperluan untuk berbuat demikian. “Langgar SOP bukan jenayah, tiada kena mengena dengan jenayah dan KKM telah keluarkan kompaun dan kalau sesiapa kena kompaun letak jawatan, saya rasa tiada orang boleh bekerja,” kata perdana menteri sambil tidak menafikan bahawa SOP penting untuk dipatuhi.“Pegawai kerajaan, kakitangan kerajaan ramai sudah kena kompaun jadi semua kena letak jawatan ke?, jadi tak perlu. Yang penting tindakan diambil, maknanya kerajaan tidak membeza-bezakan individu yang melakukan kesalahan, mereka terbabit boleh jadi menteri, timbalan menteri, ketua jabatan…boleh jadi sesiapa sahaja,” katanya.


Pinjaman PTPTN kepada M40 (M1) dinaikkan 100%

Perdana Menteri Ismail Sabri Yaakob hari ini mengumumkan pinjaman Perbadanan Tabung Pendidikan Tinggi Nasional (PTPTN) kepada golongan M40 (M1) dinaikkan dari 75% kepada 100%.
Selain itu, Ismail Sabri berkata kerajaan juga bersetuju untuk menyediakan kemudahan pinjaman komputer riba kepada peminjam PTPTN golongan M40, sebagai antara usaha kerajaan menjaga kepentingan mahasiswa Keluarga Malaysia.
“Percayalah, kerajaan sentiasa menjaga kepentingan mahasiswa dan mahasiswi…banyak lagi yang akan kita umumkan demi kepentingan mahasiswa dan mahasiswi sekalian,” katanya ketika berucap merasmikan Majlis Kemuncak Semarak Patriotik Institusi Pengajian Tinggi 2022 di Universiti Pertahanan Nasional Malaysia (UPNM) di Kuala Lumpur hari ini.
Turut hadir Menteri Pengajian Tinggi Noraini Ahmad, Menteri di Jabatan Perdana Menteri (Hal Ehwal Sabah dan Sarawak) Maximus Ongkili, Ketua Setiausaha Negara Mohd Zuki Ali dan Panglima Angkatan Tentera Malaysia Affendi Buang.
Pasa masa sama, perdana menteri berkata beliau dimaklumkan oleh Noraini bahawa Jualan Murah Keluarga Malaysia akan diadakan di setiap institut pengajian tinggi (IPT) mulai Oktober bagi menangani isu peningkatan kos sara hidup dalam kalangan mahasiswa.
Sementara itu, Ismail menyeru mahasiswa supaya terus berjuang mengekalkan jati diri, budaya dan bahasa dengan memainkan peranan penting sebagai pembina bangsa dan memaknakan kemerdekaan sepertimana pembina bangsa terdahulu memperjuangkan kemerdekaan.
Perdana menteri turut menyeru mahasiswa Keluarga Malaysia agar memberikan komitmen dalam memartabatkan bahasa Melayu sebagai satu cara untuk menyatakan kecintaan kepada negara.
“Saya juga menggunakan bahasa Melayu ketika berucap di pentas antarabangsa.
“Baru-baru ini, pengarah filem tersohor negara U-Wei Saari memecahkan tradisi Festival Filem Antarabangsa di Moscow (Rusia) apabila menyampaikan ucapan dan mengumumkan nama pemenang menggunakan bahasa Melayu,” katanya.
Menurut perdana menteri dalam konteks pendidikan tinggi, banyak cara dan perkara boleh dilakukan dalam menzahirkan semangat patriotik dan perjuangan terpenting mahasiswa ketika ini adalah kekal menjadi benteng teguh dalam memastikan hubungan Keluarga Malaysia yang majmuk terus erat.
Sementara itu, Ismail berkata semangat mencintai negara dalam kalangan mahasiswa hendaklah terus digilap dan dipupuk serta dipertahankan menerusi pelbagai wahana berbentuk kenegaraan.
“Saya percaya mata pelajaran umum atau MPU yang dilaksanakan di IPT mampu memperteguh penghayatan mahasiswa sekalian kepada etika dan peradaban masyarakat pelbagai etnik di Malaysia,” katanya.
Ismail Sabri berkata mahasiswa perlu berusaha bersungguh-sungguh untuk melengkapkan diri dengan ilmu dan keperibadian unggul bagi membuktikan mereka ialah pewaris legasi kemerdekaan negara, yang berjiwa nasional dan penuh wibawa
Sesuai dengan tema program hari ini, "Mahasiswa Patriotik Keluarga Malaysia", perdana menteri turut yakin golongan itu akan berupaya menjelmakan satu gelombang momentum semangat kesetiaan dalam melaksanakan kewajipan sebagai benteng kedaulatan dan maruah negara.
“Berpeganglah pada lima prinsip Rukun Negara dengan pasakkan tekad yang teguh untuk tetap bersatu dalam kepelbagaian dan jangan sekali-kali membiarkan anasir luar mengganggu-gugat kesepaduan kita.
“Mari berganding bahu demi merealisasikan masa hadapan lebih gemilang buat Malaysia tercinta, dan kita paterikan janji keramat untuk memastikan Jalur Gemilang sentiasa berkibar megah di persada jaya,” katanya.


Pelaksanaan semula PKP tumpuan sidang Dewan Rakyat hari ini

Isu pelaksanaan semula Perintah Kawalan Pergerakan (PKP) dan kesan terhadap harga barangan runcit di pasaran antara perkara yang bakal dibincangkan dalam persidangan Dewan Rakyat hari ini, menurut Aturan Urusan Mesyuarat menerusi tiga soalan pada Sesi Waktu Pertanyaan-Pertanyaan Menteri.Shahidan Kassim (BN-Arau) dalam soalannya meminta Perdana Menteri Muhyiddin Yassin untuk menyatakan mengapa sehingga kini kerajaan masih lagi tidak melaksanakan PKP memandangkan peningkatan kes Covid-19 yang agak kritikal dan tidak terkawal, terutamanya di Sabah serta beberapa kawasan di semenanjung yang berstatus zon merah.Ini diikuti Cha Kee Chin (DAP-Rasah) yang mahu Menteri Perdagangan Dalam Negeri dan Hal Ehwal Pengguna Alexander Nanta Linggi menyatakan kesan Covid-19 dan pelaksanaan PKP, Perintah Kawalan Pergerakan Diperketatkan (PKPD) dan Perintah Kawalan Pergerakan Pemulihan (PKPP) terhadap harga runcit barangan di pasaran.Dalam sesi soal jawab lisan pula, isu berkaitan pindaan Artikel 145, Perlembagaan Persekutuan dan kesan boikot terhadap produk sawit negara dijangka menjadi tumpuan perbincangan dengan beberapa soalan akan diajukan.Sementara Khalid Samad (Amanah-Shah Alam) bertanya kepada perdana menteri sama ada kerajaan mempunyai rancangan memisahkan kuasa dan fungsi pendakwa raya daripada Pejabat Peguam Negara bagi memastikan kuasa pendakwaan yang lebih telus.Dalam pada itu Jalaluddin Alias (BN-Jelebu) pula bertanya Menteri Perusahaan, Perladangan dan Komoditi Mohd Khairuddin Aman Razali sejauh mana tindakan Amerika Syarikat memboikot produk sawit keluaran Felda Global Ventures (FGV) memberi kesan terhadap eksport produk sawit Malaysia bagi tahun ini.Tumpuan juga dijangka terarah kepada pembentangan bacaan kali kedua Rang Undang-Undang Keselamatan dan Kesihatan Pekerjaan (Pindaan) 2020, Rang Undang-undang Kilang dan Jentera (Pemansuhan) 2020, Rang Undang-undang Lembaga Angkasa Malaysia 2020 serta Rang Undang-Undang Suruhanjaya Bebas Tatakelakuan Polis 2020.Sesi Mesyuarat Ketiga Penggal Ketiga Parlimen ke-14 akan berlangsung selama 27 hari dengan Menteri Kewangan Tengku Zafrul Abdul Aziz dijadual membentangkan Belanjawan 2021 esok.


Ku Nan mulakan langkah sekat Khairy ke Putrajaya

Satu-satunya orang yang pernah menjadi ahli Parlimen Putrajaya kini memulakan langkah memastikan ahli keluarganya mewarisi kerusi di pusat pentadbiran negara itu, kata sumber kepada MalaysiaNow.Difahamkan Tengku Adnan Tengku Mansor atau Ku Nan yang kini berdepan dengan desakan melepaskan jawatan disebabkan sabitan rasuah kini dalam usaha menyekat timbalannya, Tun Faisal Ismail Aziz daripada memangku sebagai pemimpin bahagian itu.Ini merupakan langkah untuk menyekat bekas ketua Pemuda Umno Khairy Jamaluddin daripada bertanding di kerusi Parlimen Putrajaya.Sekiranya bahagian itu jatuh ke tangan Faisal, Khairy akan dinamakan sebagai calon dan bukan anaknya, Tengku Iqbal yang mahu dinamakan Ku Nan.MalaysiaNow difahamkan, Ku Nan baru-baru ini menjemput lebih kurang 50 orang yang terdiri daripada ahli jawatankuasa dan ahli Umno Bahagian Putrajaya di rumahnya di Jalan Duta, Kuala Lumpur.“Perjumpaan itu diadakan ketika negara masih lagi menjalani perintah kawalan pergerakan yang tidak membenarkan berkumpul seperti itu,” kata salah seorang yang hadir kepada MalaysiaNow dengan syarat tidak dinamakan.Perjumpaan itu diadakan untuk mendapatkan sokongan bagi membuat laporan terhadap Faisal kepada lembaga disiplin Umno kerana kritikan terhadap presiden parti, Ahmad Zahid Hamidi.Faisal yang juga setiausaha akhbar kepada Menteri Wilayah Persekutuan Annuar Musa sebelum ini mengatakan Zahid mengkhianati Umno dengan menyokong langkah Presiden PKR Anwar Ibrahim untuk menggulingkan kerajaan.Kenyataan itu dilakukan ketika ketegangan antara bosnya dan Zahid.Disebabkan itu Faisal diberikan surat tunjuk sebab oleh partinya.Dalam perjumpaan di rumah Ku Nan, hadirin diarahkan untuk menandatangani surat  menyokong usul tindakan disiplin terhadap Faisal.“Ada beberapa orang yang tidak setuju tidak tandatangan. Maknanya perjumpaan yang diadakan semata-mata nak paksa untuk sign surat,” tambah sumber itu.Ku Nan disabitkan bersalah oleh Mahkamah Tinggi di Kuala Lumpur, Disember lalu atas tuduhan menerima rasuah RM2 juta daripada seorang ahli perniagaan dan dijatuhkan hukuman 12 bulan penjara.Kini beliau sedang dalam proses rayuan tetapi perlu memberikan laluan kepada Faisal untuk memimpin Umno Bahagian Putrajaya.Minggu lepas MalaysiaNow melaporkan disebabkan Ku Nan tidak boleh bertanding pada PRU15, Umno mungkin akan meletakkan Khairy sebagai calon Putrajaya.Langkah ini dilihat untuk memenuhi janji Timbalan Presiden Umno Mohamad Hasan tahun lalu agar Khairy diberikan kerusi “selamat” selepas mengumumkan bakal bertanding di Rembau yang disandang menteri sains, teknologi dan inovasi itu.Khairy yang mengetuai program imunisasi Covid-19 kebangsaan kerajaan dilihat sebagai pilihan popular.Putrajaya yang mempunyai majoriti pengundi terdiri daripada penjawat awam, dan disebabkan itu menjadi kubu kuat Umno apabila memegang tampuk persekutuan.Akan tetapi akar umbi Umno percaya Ku Nan kini merupakan liabiliti  selepas sabitan rasuah.Disebabkan itu mereka menentang sebarang langkah untuk mencalonkan anak Ku Nan.“Jika Tengku Iqbal bertanding di sini, memang tipislah Umno akan menang. Sebab penduduk Putrajaya tidak menyebelahi mana-mana parti.“Mereka kata dah bapa tak boleh bertanding takkan nak anak pula.”


Peniaga mengaku kerabat Johor didakwa terlibat pengubahan wang haram

Seorang peniaga mengaku tidak bersalah di Mahkamah Sesyen, di Johor Bahru hari ini, terhadap satu pertuduhan membabitkan aktiviti pengubahan wang haram berjumlah RM2.45 juta, dengan mengaku sebagai seorang kerabat diraja Johor, dua tahun lepas.Tertuduh, Mohd Yazzid Ahmad, 40, yang menggunakan nama “Tunku Yazzid” kononnya sepupu kepada Tunku Mahkota Johor Tunku Ismail Sultan Ibrahim, bagi memperdaya sebuah syarikat untuk syarikat tersebut mendapatkan satu projek, membuat pengakuan berkenaan selepas pertuduhan dibacakan di hadapan Hakim Ahmad Fuad Othman.Mengikut kertas pertuduhan, Yazzid didakwa memperoleh wang tunai berjumlah RM2.45 juta daripada seorang lelaki berumur 47, yang merupakan hasil daripada aktiviti haram di luar sebuah bank di Permas Jaya, di Johor Bahru, pada 16 April 2019.Dia didakwa mengikut subseksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2002 (Akta 613).Jika sabit kesalahan, dia boleh dipenjarakan sehingga 15 tahun dan denda tidak kurang lima kali ganda jumlah atau nilai hasil daripada aktiviti haram atau peralatan kesalahan itu, pada masa kesalahan itu dilakukan atau RM5 juta, yang mana lebih tinggi.Pendakwaan yang dikendalikan Timbalan Pendakwa Raya Ahmad Farid Ahmad Kamal, menawarkan tertuduh diikat jamin RM250,000 dengan seorang penjamin, namun, peguam Shaik Saleem SM Daud memohon jaminan minima dengan alasan tertuduh kehilangan pendapatan, sejak pelaksanaan Perintah Kawalan Pergerakan (PKP) susulan Covid-19.Mahkamah kemudian menetapkan jaminan RM100,000 dengan seorang penjamin dan 1 Februari untuk sebutan semula kes.